timestamp: atn

url: =Dec 12, 2020 Khat guak a om sawm-ah khat khia nupi khat ~ MUC\nDec 12, 2020 Khat guak a om sawm-ah khat khia nupi khat\nAdmin 11:27:00 PM Articles, Offertory Reading Zomi\nKhat guak a om sawm-ah khat khia nupi khat\nPawlpi mite a kikhop kim loh uh ciangin kikhopna bangci bangin na ngaihsun hiam? (Heb. 10:24, 25). Ahih keileh pawlpite tawh kizopna nei lo thu-um mi khat in upna sungah zungkha-in a kip zo ding hiam?\nMeropi Gjiki in Albania gam a teeng nupi khat hi. Albania mi USA ah a va peem Daniel Lewis in Pasian thu a kuppihna panin, 1940 kum sungin Meropi in Adventist thute sang thei hi. Ahi zongin tuikiphum nai lo hi. Leitung Galpi nihna khit ciangin communist kumpi in uk a, Khristian biakna kiphal nawn lo hi. Lewis in mat le hen thuak hi. Kum 50 val sung tawntung Meropi in Adventist pawlpi tawh kizopna nei thei lo hi. 1991 kum ciangin General Conference zumpi panin Ray Dabrowski in Albania gamah va zin a, Meropi tawh va kimu thei hi. Meropi in a lunggulh thu thum pulaak hi. (1) Kituiphum ding, (2) kum 40 sung tawntung a ngahna pan a khol khol sawm-ah khat khia ding leh (3). Adventist biakinn khat neih zawh ding pulaak hi.\nMeropi in kum 97 a phakin si a ( Feb. 17, 2001) a sihma-in a lunggulh 3 lak pan thu nih a tangtunna mu kha man hi. Kum 46 sung tawntung a kholkhol sumte cimawh genthei-te huhna-in zeek leh thupha om zaw lo ding hiam?\nThuumna: Sawm-ah khat khiatna leh sumpi piakna in Topa tungah ki-apna, kipiakna khat hi. Ama deihna bangin sawm-ah khat leh sumpi zat ding kisam hi.\nThungetna: vantung Pa aw, sawm-ah khat leh sumpite zeekna-ah vantung pilna hong guan in. Amen.


url: =Babylon Ngam Thu Tawm ~ Thu Tatuam (Siyin News)\nBabylon Ngam Thu Tawm\nSaturday, February 17, 2018 Knowledge 1 comment\n1 Babylon akhiakna sia "Tel meal om ngawl" (confusion) ci nopna hi.\n2 Mesopotamia ngam ii khuapi min hi aa, anasia masa bel khuapi khat in kiciamte hi.\n3 Hammurabi thukun kici thukun nam 282 sia ngam le lei, neilelamh, kiukzia, kitenna vai , lociinna vai taw kisai hi. "hatang akitongh sak le hatang taw lo kik tu" cite pawl hi. Tulaitak kumpi thukunte sia hi Hamurabi thukun sia bulphu in akipua tato hi\n4 Babylon ngalkapte sia langlut phataktak sinsak hamtang uh hi.\n5 Babylonte sia lai taw thuciamte kin ngiat uh aa, thukhenna te zong laitaw ciamte uh hi.\n6 Ngam pawlkhat ii thukun taw kibang ngawlin, numeite thuneina om sak aa, numeite zong pasalte tu kikim in thiampi suak thei hi.\n7 Nupi khatna apasal thi zawk ciang ngamlua amataw kisai ci uh hi, apasal taw kikhen le zong amailam nuntak natu leauna pia sak thei hi.\n8 A pathian min sia Marduk ci uh aa, amasia natheampo sangin thupi sak uh hi.\n9 Kassite le Hitite taw kisim tawntung ahikom Babylon ngam bo uh hi.\n10 Vanh zuak tu contract la in zuak kik tu ci idia sia Babylon te iipat masak hi.\n11 Suang manpha nanam taw akivawt le kham le nguun taw avawt uh te sia thiam thei peuma uh hi.\nibu salmah February 23, 2018 at 9:44 AM


url: =Kua amet zeldiam? ~ Pu Thangboi :: ZOMI DAILY\nposted on 30 April 2021 at 8:57 am Lomkholna: Myanmar, News, Thangboi\nMikang khutsung pan suahtakna ding ahanciam kawlte’ kipawlna lak ah athahat leh alian mahmah BCP te’n suahtakna ngah khit teh kumpi do ong kipan uh hi. Sen in 100% huh ahih man in hat mahmah uh hi. Yangon bang ah vanleng tawh angim atupnate uh laitawh khiat ziahziah zo uh hi. Mualmi pawlkhat in zong panpih hi.\nAtawpna teh Wa te’ khut sung tung in Wa te’n metlawh mahmah hi. Thahat lawh mahmah uh a tu’n kawl galkapte’ khoih ngamloh zah dinmun hong tung uh hi.\n1962 kum Newin in thuneihna hong buluah tak teh tualaitak a mipi’ kumpi U Nu te makai in thautawi ong kipan leuleu uh hi. Zomite dong hong lawhzo hi. Kidiang phengphangh hi. Atawpna teh Karen te’ thahatna ding hong suak ziau hi.\n1988 kum sangnaupangte’ makaih gambup buaina hong nasia mahmah hi. Kawl galkap te’n tu a dan mah in cikzialo tak in that ziahziah uh hi. Sangnaupangte zong thangpaai Lua in thautawi lampi mah hong tawn uh hi. Galkap tul tampi phaman uh a Ong thahat man mahmah uh hi. Atawpna teh sanggam Kachin te’ thahatna ding Hong suak hi.\nAhang Bulpi 2\n1. Kawlte pil uh ahih man in ei namneute khemnop hongsa mahmah uh hi. Akido takpi ding uh ihsa kha pahpah hi. Cik mah in kawl leh Kawl nakpi a kikapna om ngeilo hi. Akilawmsakna ciang in tawmtawm kikap ngei bek uh hi.\n2. Akimkot vuah ei mualmi te’n kimkot ih hih man in thautawi in gam khat peuh tawh direct a akizopna ding uh haksa hi. Mualmite mah Hong dapphah uh kulden hi. Tua hang a amau’ thansanna teng damdam a Wa, Karen leh Kachin te’ khut sung atung ahi hi.\nTutung zong kua amet zel diam? Mung Laan Thang (Tawmvei, Yangon)\nPrevious: Tuni Kawlgam Thuthak Tuamtuam\nNext: Lungsimkikep zawhna ~ NK Khanno


url: =Tulaai Leitung Thuthang Tuamtuam Updates May 10, 2014\n· May 10, 2014 ni in Zomi anuai abangteng in USA gampan Lukhu neelkaai ongngah uhhi.\n1.Tg Dr Vungh Khan Mung (MBBS, MDY) in Oklahoma University pan MBA Honors tawh ongzo thei hi. Amah peen Pa Dai Lian Pau tapa hi a Apu Thawng Za Vungh peen Buanli khua ah Tapidaw asuak masa peente ahihi.\n2.Lia Mary Cing Kham in Tulsa University pan in Bachelor of Art in English,BA leh Minor in Linguistic and Music tawh gualzawhna ongngah hi. Sanggam nu Mary Kham peen Phamsa Zuapa Dr Cin Do Kham tanu hi a Saaipimual khuate ahi uhhi.\n· Kawlgam Election Committee te in kaalhelh kiteelna By-election bawlnuam kuanta uh ahihman inMay 15 niciang Yangon khuapi sung a om Sky Star Hotel ah party 65 tetawh kimukhawmding ci in May 10, 2014 ni in taangkokhia uhhi.\n· ASEAN lubok te khawmpi Nypidaw khuapi ah May 10, 2014 ni in nuamtak in kipanthei in zothei uhhi. Kawlgam innteek ahihman China vaai kitamkup theitam maw akici kawmkaal ah China leh akiim gamteng buaina China tuipi vaai kikum thei uha, thukimna khat ngah thei uhhi.\n· Ukraine gam nisuahna lam a om Donetsk khuapi leh Luhansk khuapi te ah Russia deih thautawi te makaihna tawh May 11 ni akipan gamtuam saatvaaiding mipi lungsim laakna kipanta ding ci in May 10, 2014 ni in taangkikhia uhhi. Ahizong in himun teng nasiatak doding ci in Ukraine kumpi te gen uha, langnih kikapna zong omzeuhzeuh hi.\n· Tutna zaliatna pan akituankhia Thailand Prime Minister Yingluck Shinawatra apanpih pawl a hi Puansan silh pawl ci in akithei phadiak mipi te atulsawm lom a sim Lungkimlohna lakding in May 10, 2014 ni in Bangkok khuapi kiimteng ah kikaaihkhawm litlit in khuapi umcih litlit ta uhhi. Yingluck leh apawlte adeihlo pawl in zong Bangkok khuapi sung ah lungphona aneihlaaitak ahihman in hih group nihte ongkituak leh oh hoi!\n· Nung kha sung a Indonesia a kipawl Parliamentary Election azo alel taangkokhiatna Election committee te in May 10, 2014 neita uha, tulaaitak kumpi seemte alangdo ahi Indonesian Democratic Party te in gualzawhna ngah uhhi. Ongtungding Jun 9 niciang President kiteelna omleuleu ding ahihi.\nNu te thupha mikim tung ah ongtung ta hen!


url: =Zankhang kimin kah tamlawhna ~ Sia Do Khup :: ZOMI DAILY\nposted on 22 June 2021 at 2:28 pm Lomkholna: Biakna, Dokhup, News\nZingsang nai 2:00AM in ka khanglo a, ka ihmu thei nawn mahmah kei hi. I minam sunga a piang i tuahkhak thute ka lungngaingai hi. ZOMITE KI-ITNA TUIZAWL KOISAN (KOI LAI) PANIN KEH AHI HIAM? 2 SAMUEL NIHNA 12:10 TDB\n10 Tua ahih ciangin tu-in nangmah in kei hong simmawhin Hit mi Uriah’ zi nangma zi dingin la khin na hih manin na inn sungah namsau tawh kidona veng ngei lo ding hi,’ ci hi.\nMinam khat unau khat kilem thei mahmah lo a i om zawzen nadingin i pute kua khang panin hih samsiatna hong tung ahi tam? namdangte tawh buai loin ei leh ei biakna ah gamvai (politics) ah i buai niloh pen David innsung buaina tawh kibang hi. “Topa aw keima mawhna ahi kha hiam? hong sit in” ci-in thu ka ngen hi.\nA KI-IT LO MINAM IHI KHA HIAM?\nI minam sungah kei kihel khakna ciang tawh kong gen nuam hi. 2015 kumin mencim tuikhang gal i tuak a, ki-itna lakin sum leh paii, tha leh ngal tawh i kihuh ziahziah a, i ki-it lam i mu thei hi. Covid 19 pulnatna hong om a kum nih sung vilvel sum leh paii, tha leh ngal tawh i kihuh a, i ki-it mahmah hi. Tua ahih manin a ki-it lo minam ihi het kei hi.\nA KIPAWL THEILO, A KIHUA MINAM IHI KHA HIAM?\nLungdamna thugenin Zomite tenna mun leh gam tampi ka pha kawikawi hi. Lungdamna thu za nuamin inn kotkhak liangin khuazang bupin hong kikhawm zel uh hi. Pawlpi namkim pan ahi hi. Biakinn khat sungah kipawl khawm a biakpiakna nuam a sa mahmah minam ihi pha ngel hi.\nTen nading inn nei pak lo ka hih manin kum 8 sung vilvel inn sap lo loin inn nuam mahmah ah hong om sak Pa Go Khen pen SDA pawlpi mi ahi hi. Movie hoih ka bawl zawh nading Europe gam sung leh Vitican belbang ka vel theih nadingin RC pawlpi mi ten hong huh uh hi. Tu a ka tenna innhuang lianpi hong pia, Pa Khup Suan Gin pen EBC ahi hi. Tuni dong ka innkuan ading leh Khitui Gospel adingin ma hong pangte Zomi sunga Christian pawlpi namkim kihel hi. Tua ahih leh a kipawl thei, kihua loin a ki-it mahmah minam ihi hi.\nI TUIZAWL KILAWI, KISONGSAWLAWI ZEL HI\nNidangin i pu i pa ten PVC pipe khawng neilo uh ahih manin gua kiphelkhap ahih kei leh taak dawng kisui kuak peuh tuizawlin zang uh hi. Tuibul panin tuate khat bek inntual hong tung zolo ahih manin khat tungah khat ki-nga dimdiamin tui hong luang a, innka mong a om kuangzawn (tuikuang) hong tung hi.\nTua tuizawl kithuap dimdiamte bawng, lawi, sakol ten pal kha-in kilawi thei a, khat tungah khat kithuap nawnlo ahih manin tua mun panin tui keh (bua) hi. Kuangzawn ah tui om nawnlo ahih manin khangkhamin kitam a, tui a luan kik hangin zong keh ta ahih manin mipi zat ding tui kikhol (kicing) thei nawn lo hi.\nZomite ki-itna tui siang mahmah a, zong kikem kihuai nuam mahmah uh hi. Ahih hangin tuiluan bangin a luang mipite zuih tuizawl ahi, makaite kilemlo kisongsawlawi zel ihih manin i tuikuang keu-in keh a, mipi tampitak kikholna tuikuang, pawlpi, kipawlna gina om zoloin tuikuang nuai buan lakah manawhna kician om loin ei san ciatah i luang ciat hi. Buan tawh kisawh ta ahih manin zat theih melloh tui nin i suak a, mi’ khebuan siakna i suak ta hi.\nMAKAI 2VEI SEM KHA NGEI SAM\nKa khua uh kisat zawh kum 100 a cin ciangin Kansau kipawlna cih khat ka nei uh a, President sem masa dingin hong hah tel uh hi. Kum nih term khat ka sep sungin USA, Australia, Malaysia a om ka khuapihte kiangah pai-in huhna ka ngen a, ka khua uh lutna Sihpilui siklei Topa in hong zawhpih hi.\nLei hon pawi ka bawl uh ciangin term cing nailo mahin tawp ding ka ngen hi. Kipawlna makai ten hong kho ciat uh a, ka Pu Neng Za Suan bangin “Do Khup mipi in hih zah a hong ngai lai hiven, sih pah lao nang aih kei nak leh sem lai lel ve” hong ci hi. “Hilo hi, makai kikhel diamdiam ding hihang tua hileh khang to zaw ding” ka ci a, ka tawp teitei hi.\nTutung Covid 19 dongtuahna hong om ciangin kei tang a President sem ka naute Rev. Go Mun Thang in Ks.5,000,000 (Tengh 50) khua adingin hong piakhia pah ahih manin kei ka khawl baih pen ka khua uh a met zawkna ka mu thei pah hi.\nZOMI EVANGELISTS CONFERENCE\nZomi Evangelist teng kipawlna khat neih ding kilunggulh ahih manin tutung a mah bangin fund ka zong a ihmut hun tawm mahmah hi. Note mah ii piakkhiatna hangin Topa in hong lawhcingsak hi. Pawipi a man ciangin Secretary ka hihna pan tawp ding ka ngen a, ka lawm ten hong phal lo lua kisain “Nang ma vaihawm hiven, makai nasep nop kei leh hih kipawlna phiat lel ni ei” hong ci uh hi. Makai pen kikhelh diamdiam ding hoih sa ka hih manin “Kei tawp man a phiat kul ahih leh phiat mah ni ei” ka ci pah hi. (A kiphiat loh ding lamtak thei gige hiveng) Kei ka makaih nawnloh hangin hih kipawlna kipin lawhcing to semsem hi.\nKipawlna khat peuhpeuh ah makai kikhel diamdiam leng Zomi sungah pattah sa makai siam tampi om thei pan ding hang a, makai khat hong sih hangin paktawng nawn lo ding hihang, cih pen keima mimal muhna leh ka nuntakna ah zong ka zat takpi thu ahi hi.\nBANG SAMSIATNA TUAK IHI ZAWZEN TAM?\nA tung a i gen sa thu khempeuh i et ciangin a kipawl nuam, a piakhia nuam mahmah mipi i neih lam i mu khin ta hi. Tui bangin a siang hih mipite luan nading tuizawl ahi makaite kisongsawlawi mawk ihih manin mipite amkham uh hi. Biakna makaite in hong lungngai pha kik unla, gam makaite, kipawlna tuamtuam a makaite in zong hong lungngai pha kik un, I minam pen mite lamtang gamlumna lel ding, mi’ kam uih thoihna lel ding, mi’ nehpik lel dingin i phal ngam ding hiam? Veina lainatna tawh; Evan. Langh Do Khup (Khuata mipa)\nPrevious: ZIUSA Genvai lutnuamte theihsakna (July 2021)\nNext: Welcome to Portland: Kong ngaklahta uhhi ~ Dr. Hau Za Cin\nTho kik ahih manin ~ Sia Do Khup


url: =Rakhine galkap leh Kawlgalkap te Paletwa ah kikap, mi 10 si ~ ZD :: ZOMI DAILY\nposted on 13 December 2016 at 9:27 pm Lomkholna: Myanmar, News, Sawltak\nZanni Monday (12 December) ni in Rakhine galkap Arakan Army (AA) te leh Kawlgalkap te Chin State, Paletwa Township sungah kikapgawp uh a, Kawlgalkap mi 10 si cih Arakan Army pan Spokesperson khatin DVB te tungah genkhia hi.\nPaletwa Township sung aom Ahtet Pi leh Auk Pi khuate ah Kawlgalkap te kuanto uh ahih manin, Arakan Army tetawh akikap uh cihi. Kawlgalkap tepen Tatmadaw [Burmese armed forces] 55th leh 20th Infantry Battalions pan hi uh a, zanni in Paletwa Township sungah 11am pan 1pm dong, nai 2 sung nasiatak in kikapgawp uh cihi.\nKawlgalkap tepen mi 100 bang phading uh ci’n Arakan Army te’n gen uh a, tualak ah mi 10 si cihi.\nArakan Army tezong aliambel om a, ahi zongin asi kuamah omlo ci uhhi.\nHihthu DVB te’n asuahkhiatkhit uhhang in hih galkidona pen Kawlgalkap kumpi lampan in bangmah pulakkhiatna neinailo uh cihi.\nArakan Army Spokesman ii genna ah kidona pen omtoto khatheilaiding ci’n genkhia hi. Kawlgalkap te kuanto masa uh ahih manin akikap ci a, kikapkap theilaiding in ki ummawh cihi. Tuaban ah Kawlgalkap te’n galkap kibehlap in, ki gingsan uh cihi.\nRelated: Rakhine vai ah guptuam neilo in a langnih phattuam na dingin sem ding ci-in Kofi Annan in gen\nHih galkidona hangin khuasungmi 200 val cimawh dongtuak in akhua uh panin taimang uhhi. ZD Sawltak #zomidaily\nPrevious: Libya galkap te’n IS te hatna Sirte District lazota ~ TK Lian\nNext: Christian Hymn te’ tangthu: Keima’ Topa Zeisu Lamdang Honpa Hi


url: =Akta duhgawl kilawh khup ~ TK Lian :: ZOMI DAILY\nposted on 17 December 2016 at 3:00 am Lomkholna: Article, Thangkhanlian\nGeorge kici pen mawtaw hawl a kivak ahih manin a nasepna hatkat mahmah a, a innkuanpihte – a zi leh a ta thumte tawh an zong ne khawm man ngei lo hi. Ni khat ni ciangin a hoihzaw sepna ka ngah theihna ding ahih khak leh cih lametna tawh nitak lam tengin pilna sinna ding lunggulhna tawh class kah den lai hi.\nGeorge in a hanciamna lungkimpih loin a innkuanpih ten, “Ko tawh hun kicing zang khawm ngei kei hang,” ci-in na phunsan thei zel uh a, George in, “Note adingin khualna hangin hanciam in ka hih theih khempeuh hih in, na hoih pen sep ding a hanciam hi zaw ing,” ci-in dawng thei zel hi.\nA sawt lo khitteh a laivuanna hong ong (passed exam) ahih manin sepna hoih zaw leh sum tamzaw nasepna thak khat a lunggulh bangin hong ngah hi. A sum muh pen a car hawl lai sangin kicing zaw ta ahih manin a innkuanpihte puan hoih nono guan zo in, a lim nono puak zo in, a vang kim-in gamdangah khualzinpih khia thei zel ahih manin a sepna thak pen amah adingin a sunmang (dream) a tangtung zah liangin ngaihsun hi. Ahih hangin a nesepna ah hun a tamzaw a piak kul banah nasep ding zong tam zaw ahih manin a innkuanpihte tawh hun zang khawm man tuan mel lo hi. Khat vei leh nipi kal khat ta sung bang a innkuanpihte tawh kimu loin na a sep kul hi. Tua hangin a innkuanpih ten ko tawh hun a kicingin nong zang ngei kei hi ci-in phun veve uh hi.\nHun hong pai zel tawh kituakin a za panin khangin za lianzaw khat George in hong ngah hi. A za a khan mah bangin a lawh zong khang ahih manin a zi’ awl ding ngaihsutna tawh inn nasem ding innteeng (maid) khat guai a, a inn uh kawkcik sa pian ahih manin inn golzaw khat lei ding ngaihsun hi. Tua ahih manin ni dang sangin na a hah sep zawk ding kisam a, tua banah a za a khan’ beh theihna dingin lai zong ni dang sangin a hah sim zawk ding kisam lai hi. A laisim ding a tam zawk banah a nasep ding tam lua ahih manin Nipi ni nangawn in a innkuanpihte tawh hun zang khawm man loin amah sangin a naseppihte leh a sepna a kizoppihte (clients) tawh a kimuh loh phamawh hun hong tam mahmah ta hi. Tua bangin Nipi ni nangawn inn om man lo, inn om man loin a hun beibei ahih manin a innkuanpih ten ko tawh kikholh hun ding hun nong pia ngei kei hi ci-in phunsan ngeingai den uh hi. Ahih hangin George in, “Na khempeuh note kong khualna hang tawh ka sep hi,” ci-in kam dam in dawng hiathiat lel hi.\nA sawt loin George’ za hong khang leuleu a, a sum ngah zong khan’ beh ahih manin inn kicing mahmah khat lei zo hi. A inn lei khit a Nipi ni masa ni-in George in a innkuanpihte kiangah no deihna bangin inn ah ka om hithiat ta ding a, ka laisim leh ka nasep ka khawlsan ta ding hi ci hi. Tua a cih khit nung a zingsang kik in George a lupna tung panin tho kik nawn lo hi.\nHihte innkuan tangthu bangin ei Zomite zong a tamzawte pen mi khat bek lawhsa ne damdam in i kiphakvak a, i deih nono gen nuam lai, i duh nono ngen nuam lai napi-in a nasemte kiphunphunsan nuam zaw lai hi. A nasemte khual se loin vangik zaw sem kiguan’ beh thei zaw lai a, ganhing van pua vangik zaw a guan beh nuam kitam lai mawk hi. Tua bek tawh hun sa loin inn om man kei teh khawng peuh kicihsan nuam lai hi.\nTua ahih manin hong vak zo ta, sum hong khak zo ta ci-in cintui guhtui kang liangin a semte tung panin i deih khempeuh ngetnget tawpsan huai hi. Deih toto thangpai toto den kei in. Akta duh gawl kilawh khuh i pu i pa ten a na ci bangun zusa duh gawl zong thangah awk lawh hi. Sources: Inspirational Stories : “How To Pray” panin kong teisawm ahi hi. Thang Khan Lian\nPrevious: Hallo Zogam – 3 ~ T. Sawm Lian\nNext: Dahna Pulakna : Mangpha Tg. Kham Suan Mang (Hatlang beh) kum 56


url: =Thai gamsung a pem Kawlgam pan galtaite (refugees) Kawlgam puakkik dingthu Thai galkap mangputal in pulak (July 13, 2014)\nNungkal sungin Kawl galkap mangputal leh Thai galkap mangputal te kimuh khopna panin Kawlgam pan galtaite vai zong deihtak kikum uh hi. Tua kikupna panin Thai kumpi leh Kawl kumpi in galtaite Kawlgam puakkik ding kithukim ta-ung cih Thai galkap kumpi makai Prayuth Chan-ocha in nung Friday ( July 11, 2014) ni-in pulak khia hi.\nPrayuth Chan-ocha in agenna ah, "Gamtaite agam uh puakkik ciangin alemthei pen leh ahoihthei pen dingin koici vaihawm sakding cihzong kikum ung. Amau pen Thai gamah galtai in hongpem uhzong kum tampi sawtta a, suahtakna ngak in a-om zawh uhzong sawtlua ta hi," ci hi.\nAsian Research Centre for Migration at Chulalongkorn University ah director asem Supang Chantavanich in kumpite in UN tawhzong akikup phot uh kulding hi ci hi.\nThai gam National Human Rights Commissioner nu Niran Pitakwatchara inbel hivai tawh kisai-in galtaite in a-ut uhleh Thai gamah omtheihna ahi zongin amau deihdan leh lunggulhdan zong kuppih kul hi ci hi. Tua banah athupi penah Kawlgamah kilemna taktak a-om phot kul a, tua khitciang galtaite lungmuang takin ciahkik thei panding hi cibeh lai hi.\nThai Action Committee for Democracy in Burma kipawlna panin Activist Myint Wai inbel Kawlgam nisuahna lamah Mines tampi omlai a, Kawlgamah Muslimte deihlohna nasia mahmah lai ahih ciang aciahkik Muslimte adingin nokkhaak nawngkaina piangthei laiding hi. Galtaite zong galkapte kihta a tai uh ahih ciang, galkapte kamciam muanhak sah mahmah lai-uh hi ci hi. Tua banah Kawlgam ciahkik leng nasep silbawl dingzong vai hamsakhat hongsuak hi ci hi.\nNunglam deuh in zong Thai galkap kumpi in galtaite milip simna nasia takin bawlkhin uh hi. Hihbang teng kawmkal ah, UNHCR panin gam thumna apaipai zong om veve sam hi. Thai gamin galtaite aciahsak nop uh sawtpi pek hi a, tutungin bang hongci vaihawm laiding uh hiam cih kithei nailo hi. Thai gamah galtai mi bangzah omcih atheinuam te adingin belhthuah ah hong khaksawn ing.


url: =Easter Sunday Thu ~ Pau Do Lian :: ZOMI DAILY\nposted on 12 April 2020 at 10:29 am Lomkholna: Article, Biakna, Paudolian\nThumasa – Hih article tomno sungah ihgen nop in’ Laisiangtho sunga omlo Easter banghang a kimuak hiam? Muaktak dingmah aa bang thupitna neihiam cihte tamlo ihgen nuam hi.\nEaster cih kammal\nThawh kikni Easter cih kammal pen Laisiangtho sungah omlo kammal khat ahih mahbangin thupi asalo Christian zong omhi. Akammal thuktak telzawhna dingin olpak hetloding hi. Zeisu asihleh athawh kik kumpen AD30 pawlhi-a, kum2000 bang ahihman in Laisiangtho sunga omlo thukhat pen Laisiangtho a umkhempeuhin ih thukimciat dingzong baihlo dinghi. Tuma asawtlo kum 100 kiim aa ih behthu, khualeh tuithu, gamthute nangawn zong muhna tuamtuam in kiletsawn thei ahihmanin tuma kum2000 laithupen laimai khatleh nihtawh gelhziau in kicinglo dinghi. Tua ahihman in kammal bulpi pawlkhat etkul dinghi.\nIshtar-Eostre to Easter\nTrinity (tothum gawm khat) cihzong Laisiangtho sunga omlo napi-in trinity a umte ihi hi. Mission cih kammal zong Laisiangtho sungah omlo in ahizongin saptuam pawlpi khempeuh leh thu-um mi mimalte in mission nasep athupipen in kikoih hi. Ih ciapteh ding athupi mahmah khat om-a Christian te pawi thupi gentehna: Christmas, Easter leh Sunday cihte leh dawibiakna te ii nithupi te akituak kha (coincident) tampitak om hi. Gentehna in Zeisu suahma sawtpi pek in Egypt te’ tangthu ah Horus kici pen December 25 ni-in suak a, Inna (dawi numei, Ishtar) akici singtung ah apumguak in kikhai a, amau upna-ah asisa atho kik in um lailai uhhi, (Siddhartha Gautama zong tamveipi si-in mi asuak kika ki um ahihi.)\nHorus mi asuah kikciangin Mithras in kithei a Christmas nilian mah in suakhi (eite zong Christmas ni a suak ih omngel ve maw). Topa Zeisu athawh kiknipi leh Ashtar (Spring goddess) kici dawite’ pawitawh kituakin aktui kikhek exchange ngeina nei uhhi. dawi biakna tau tampi tak anungta Pasian biakna tausuak tampi tak omhi. Gregory leh Augustine te nuntakna ih etciangin Gregory bang Armenia ah mission asem masa pen hi-a, akumpi pa vua kipan dawibiakna (paganism) khempeuh Christian suak sak a dawi biakna tau (pagan shrine) te susia lo in Pasian biakna tau-in zangsak ziau hi.\nZomi te’n Christian upna hongtun ma-in Pasian cih kammal kinei khinta hi. Tuabang mahin Kawl (Burmese) te’n zong Judson hongpai mapek, Phillipi De brito (13th century) akipan in Pasian (Hpaya thakhin) cih nanei khin uhhi. Joseph Herbert Cope hongpai ma-in Pasian cih kammal dawibiakna akipan Pu Pau Cin Hau te in nazang khin ahihman in Christian Pasian atuam in kiphuak nawnlo in kizangto ahihi. Hihpen kammal dangkhat in contextualization cihding ahihi.\nChristian tezat kammal leh dawibiakna kammal zat tampi omlai mahleh tuate enkhin zolo ding hi hang. Tua ahihman in Christmas leh Easter te dawi (pagan) biakna-te zat ngeina hi- ci-in pawlkhat in olno takin thu-um mite alungkia sakthei ding omkha thei hi. Tua ahihman in dawi pasian khat Christmas ni-a suak aihteh zatloh ding hi cihding hipah samlo hi. Tuasangin ZEISU SIHNA THAWH KIKNA ATHUPIT NA etding hizaw hi.\nAhang thupi penpen\nZeisu sihna ahang pen Christian lo mipawlkhat te in Herod, Pilate leh Rom galkapte thah hici ziau theihi. Judas in lehheek ahihman in- ci-a Judas amawhsak zong ki-omhi. Hihtawh kisai in a tom in gen nicileng PASIAN in Leitung pianma pekpan A GEELSA atangtun nading a migilo te azatpak hilel hi. Easter zong Ashtar pawipan akila hilo zaw in Leitung vantung ah mihing kici a omma pekin Pasian in Zeisu Calvary ah sidinga NITHUM khitciang hanpan thokik dingcih geelsa (eternal planning) aneihsa ahihi.\nMikhat peuh in historical fact tawh hong genleh Laisiangtho sungah zong lah omlo ahihteh ci-in nalung ahimawh kha hiam? Tua sangin athupi zaw khat kong gen nuam a, tua in April 11, 2020 ni EASTER ahi keizongin nidang khat teitei hive ve ding hi. Banghang hiam cih leh ZEISU thozo hi. Atho nailo thu akigen hilo a, hankhuk pan athawh zawh kum 2000 cingta hi. Tuni Zeisu thawh ni-in nangleh kei-a dingin ih lamet ngamloh khempeuh hong hin’kik ni, hong thawh kikni ahihlam thei-in hileng amainawt te ihi dinghi. Pau D.Lian\nPrevious: Melbourne pan Pastor Gin Do Dal (Gamlai, kum 68) tungtang genvai zaksakna\nNext: Abraham (Pastor) leh Mary (Pawlpi mi) holimna\nThailand leh Malaysia Express Train tungah gul 181 kiman\nMihing khempeuh pen khialhna neingeilo omlo, mikim in ki khialngei tek hi


url: =Leitung a patausak Corona Virus ~ Cin Khaw Mung :: ZOMI DAILY\nposted on 25 February 2020 at 9:43 pm Lomkholna: Health, News\nTu laitaka athang vangvang Coronavirus hangin ka om na S. Korea ah zong mi tampi in ngahta ahih manin kipatau thei mahmah hi. Nisimin a ngah mi ki beh laplap ahih manin lungnuam khollo in a ki om tek ahihi. Hih natna in leitung mite hong linglawngsak mahmah hi.\nKhua sungah zong a vakkhia mi tawm mahmah pah in, a vakkhia sunsun ten zong muktuam (mask) bulhin vak tek uh hi. Mawtaw (bus) tungah ahi zong a munmun ah khutsilna (lotion) dan bung sungah zatui koih uh a tua tawh khut kisil tangtang hi. Muktuam leh hih khutsil pen kidal kholhna ahihi. Nasepna company pawlkhat ahi zongin, sai (mart) pawlkhat ahi zongin khak phot uh hi. Hi thei leh vakkhialoin innsung a om mah hoih pen hi.\nKumpi lam pan in zong lungmuanglo uh ahih manin March kha a visa bei ding te bang pen zum pan lai khak tekin na visa uh April kha ciang automatic in tettan kituu hi ci hi. Zum ah zong pai ding lau in om uh hi.\nBiakinn pawlkhat bang Nipini kikhop ahi zong nitak kikhop ahi zong kikhawm nawnlo in om phot uh hi. Kou ZCF a om te zong ka kikhopna uh Biakinn pen hih natna hangin hong zangsak lo in ZCF Innpi ah nung nipini ka kikhawm uh hi. Biakinn ah zong den a ka gen khutsilna zatui mah koih in ih khut kizuut tek hi.\nNidangin kikhop khitciang khut kilenin ki om a tun kikhop tuah khit ciang zong khut kilet cih omlo in khut ki vansan lel hi. Kikhop khit ciang zong an kine khawm zel hi nap’n tun tua zong kizang nawnlo in an nekkhop cih zong om nawnlo hi. Kikhop khitciang pawlkhat bang ki ak gualkhen ih cih bang hi.\nSang (University) tuamtuam a zum nasem te zong patau mahmah uh hi. Ka sangkahna YGU bang pen sang hon ding kal Thum (3 weeks postpone) khaangto hi. Tu laitak dinmun a bat leh hih natna ngah mi khang semsem ahih manin hong tung ding Spring semester zong a khak ding zong lamet huai leh a patauh huai mahmah thu khat ahihi. Sang a te zong zum khakin sangah kua mah hong pai kei un. Theihnop leh vai a om leh email hong khak un ci zaw liang uh hi. Ka sang kahna huam tengah zong mi 2 bangin ngah hi ci in lai hong khak uh ahih manin sang a nasemte zong linglawng mahmah tek uh hi.\nTua ahih manin mun tuamtuam a om ka mipih (Zomi) te zong ih om na gam tekah kikem in pilvang tek ni. A diakdiakin Korea gam a om ih mipihte tungah hih natna hong tun khak loh nading thungetna ah hong phawk un. Hih natna leitung panin a bei siang nading inzong thu ngen tek ni. Topa angvanna a ngah mimal kim ih hih ding lunggulh hang. Topa khut kuak sung muanhuai hi. Laigelh: Cin Khaw Mung Tombing\nPrevious: DASSK le mipi kimuhna ~ Lian Tuang\nNext: Zogam Lalpu (Rev. Dr. Sian Za Lal) in hongnusia


url: =Zomi le Idol - Zomi Adventist Innkuan\nIdol tawh kisai\nIdol tawh kisai a thupi zaw in, hih kammal pen koi mun ah kizang hiam cih I tel ding thupi ka sa hi. A masa in, Laisiangtho in bang ci zat (Biblical Usage) I gen masa ding hi.\n(Laisiangtho munte Mangkam tawh hong sim sak un).\n1. Leveticus 19: 4\n“Milimte lamah kihei kei un la, note in a kisungtawm pasian-te nomau-a’ dingin bawl kei un; kei pen Topa na Pasian uh ka hi hi.\n2. Numbers 29: 17\nA muhdahhuai amau’ na, singlesuang a kibawl, ngunlekham a kibawl, amaute’ lakah a om a milimte uh na mu khin uh hi.\n3. Exidus 20: 4\nThukham sawm sungah, “A kiseek milim hita leh, tunga vantung hita leh, nuai-a leisung hita leh, leinuai-a om tui sungah hita leh a om na khat peuhpeuh a sun khat peuhpeuh note-a’ dingin na bawl kei ding uh hi.\nLaisiangtho sungah, Idol min pua tampi om a, tua Idol milim te sangin Pasian in a huat zawk pen, tua Idol a bia te tungah hi zaw hi. (Exodus 32: 1- 14)\n3. Idol I cih te pen, Mang Laisiangtho sungah sim le hang “Leitung lungsim a hi, a kilawmlo gamtatna, hukna lanna, a hoihlo lunggulhna, huaihamna” (Col. 3: 5 KJV) na ci hi.\nTua ahih manin, Zomi SDA te sungah “Zomi Idol” zat ding lau se dah ni. “Idol” i cih pen, a khiatna dang tawh, pawhtawina kici a hih teh, A pahtawi huai te pahtawi ni, a lapsang huaite lamsang ni, Hih Zomi Idol sangin a lauhuai zaw tam mahmah a hihna I phawk ciatna ding deihna tawh hong gelh ka hi hi.\nPrev post Adventist Church Works to Clarify Its Stance on Abortion\nNext post Mihing pianzia (2)


url: =Nasep hoih thaman hoih tawh gam khangto baih zaw :: ZOMI DAILY\nNasep hoih thaman hoih tawh gam khangto baih zaw\nposted on 26 July 2015 at 9:55 am Lomkholna: Hauthang, News, Zomi\n1. Makai dingte in athumang nungzui hoih deihmahmah a, nungzui dingte in Makai nasephoih thaman tampia zo te kideih hi.\n2. Zogam ah khantohna ding mapan na Zomi sung ah tampi om a, Min leh zaa te lian lamhlamh in kivawh a, mipi in asep ding abawl ding kipia thei nailo in ki om hi.\n3. Thu maan leh thumang mahmah ding kideih aa, nasep thanuam na ding in nasep thaman lawh takcing mipi in kilung ngulh ahihi.\n4. Kilemna, ki-itna, kipawlna, kipum khatna kisam hi cihcih sang in mipite deihna thamanh lawh takcing ding nasep hoih kivawh kipia kisem sak peuhleng kimuhdah na, kihuatna, kiel na te bei lel hi.\n5. Minam dang te nasep kimakaih na ah aniampenpen Ansai, Hotel munphiat, Setyung tuamtuam ah nasem mite pau kitheilo vive te in nasem khawm thei uh hih napi’n Eite pau kithei veve Asang penpen President, Secrectary kitam luatna man in mipi te lungsim namnih sang tamzaw den sak kha ihihi.\n6. President tuamtuam & Secrectary tuamtuam te in mipi te ading nasep hoih leh thaman lawhcin theihna kipiak theih loh man in mipite’n nguih theih khamhtheih nate lamdawt hauhtheih nasep te kisem den hi zaw ahihi.\n7. Nasep zia kihilh masa lopi in nasep isawl na pan in lawh tak cing ding bangmah omlo ahihi. Enkik dih leng\n(a) Zogam Leicial tawh henhan hun\n(b) Zogam ah Ngasa khuk/Dum bawl sak henhan hun\n(c) Zogam ah Kaphi innkim ah ciingsak suansak hun\n(d) Zogam ah Niangteh Ciingsak hun\n(e) Zogam ah nailung kungci’n sak hehu hun\n(f) Zogam ah Apple cingsak henhan hun\n(g) Zogam ah sialkhawi sak hethat hun\n8. Hihbang nasep nate ah apianglo hilo na pi sep ding hunsung neek ding omlo man in lawh cinglo ahihi. Hih bang mun the President tuamtuam leh Secretary tuamtuam te mipi ading nasep hoih vai hawmna omlo a, Pawlpi lam vive ah hong buksan uh hi.\n9. Zogam leh Zomi nam sung a, om President leh Serectary khempeuh amau pan muntek pan in Company vive hi uh a, Nungzuite khasum san theihna ding nasep hoih om nailo ahihi.\nPrevious: A mawh baang panmun (sinful role)\nNext: Zomi leh Sawm Ah Khat


url: =Video: Malaysia, Perak ah pasalkhat aguaktang in Motorcycle tawh vakkawikawi :: ZOMI DAILY\nposted on 6 January 2018 at 1:00 pm UTC+9:30 Lomkholna: Malaysia, News, Sawltak, World\nMalaysia, Perak State sungah pasal khat bangmah silhvetlo, aguaktang in khuasung ah Motorcycle khattawh vakvalval cimawk hi. Tuapa pen alungsim cidamlo hihtuak a, zato ah akibawlding in kipuak cih theStar pan kiza hi.\nHilir Perak OCPD Asst Comm Mohd Marzhuki Mohd Mokhtar in agenna ah tuapa pen kum 30 gualpawl hi a, a innkuanpih te’n zato ah puak uh cihi.\nPalik pa genkhiatna ah tuapa pen khuasung ah Motorcycle khattawh aguaktang in vakkawikawi cih zanni Friday nitaklam 5pm hunpawl in hongki zasak cihi. Tuaciang in tuapa pen azongkhia dingin kipai a, a innkuanpih tetawh aomkhawm kimukhia cihi.\nAmahpen alungsim acidamlo “mentally unsound” khat nahi a, Hospital ahzong lungsim cidamlo ci’n aki ciaptehna Record kinei hi.\nHihpa gamtatna pen “Section 14 of the Minor Offences Act” thukhun tawh kizui in khuasung mipi te lungsim nawngkaisakna cihtawh thusitna, kancianna kineiding cihi.\nMore: Malaysia, PJ SS3 sungah numei khat aguaktang in kileh kawikawi\nHihpa pen khuasung muntuamtuam ah aguaktang in Motorcycle khattawh vakkawikawi a, mi tampi inzong mukha in, Video leh Photo pawlkhatzong Social Media tungah ki khahkhia hi. Natna zong atuamtuam himawk… Sawltak #zomidaily\nPrevious: ZAM Thupuak :: 07 Jan 2018 (Table Tennis kidemna)\nNext: Thai gamsung ah pasal te zahmawh ango, akang dingin kibawl sakthei cih mithang mahmah


url: =Galkap vanlengkia ii ameilam “Tail Section” ki mukhiata, misiluang zong 90 kimukhin :: ZOMI DAILY\nposted on 16 June 2017 at 10:10 am Lomkholna: Myanmar, News, Sawltak\nAndaman Sea sungah akia Kawlgam galkap vanleng ii amei “Tail” pen zanni Thursday ni in gambeng te’n mukhiata uh cih Reuters pan kizasawn hi. Tuipi sungah ngabet tawh akivak “Civilian fishing boat” te’n amuhkhiat uh ci a, Kawlkumpi ii tembaw leh vanleng tawh azonzon uhsangin ngabeng te Technology sangzaw hileh kilawm hi.\nHih galkap vanlengkia sungah akigawm in mi 122 atuang hi a, zanni ciangciang misiluang 90 ki mukhinta cihi. Myanmar Search Operations te’n vanleng akiat akipan azonpah ngekngek uh hi a, Passenger leh Crew te ii vanzat Personal Belongings pawlkhatzong kimu cihi.\nHih galkap vanleng pen Chinese-made Y-8-200F hi a, nung June 07 ni in vandawn asanna Pi 18,000 ah alenlaitak in amangcip ahihi. Tuapan in akizon ciangin misi pawlkhat leh vanleng themneng pawlkhat kimukhia a, vanleng akia ahihlam kithei hi. Ahi zongin tuni ciangin hih galkap vanleng pen banghangin kiathei hidinghiam cihpen kumpi thunei te lampanin bangmah gencianna omnailo hi.\nMyanmar Military te’n zanni in galkap vanleng akiapen ii amei “Tail Section” pen kimukhia ci a, atung ahzong Y-8 5820 ci’n kigelh ahih manin aki zongzongpen ahihlam kician mahmah hi.\nNgabeng te’n Andaman Sea tuipi sung athukna Pi 115 ah vanlengkia ii ameilam amuhkhiat uh cihi. Vanleng apumpi leh alu te kimuzotuan nailo ahih manin, guahzu daikainuai mahah Search Operations te’n tawlngalo in zonsan uh cih kiza hi.\nHih vanleng kiatna pen tunai galkap vanlengkia te lakah ahuaisia pen khat ahihi.\nLocal Media te’n Sunday ni in apulakna ah Army chief Min Aung Hlaing in hih vanleng kiatna pen khuahun siatna hangin akia hiding, setsiatna Mechanical Failure hilozaw khading ci’n genkhia ci uhhi.\nTulaitak Kawlgam ah guahtui luanhun, Monsoon Season ahih hangin tua vanleng akiat hun laitak in khuahun siatluatna omlo kicizel hi.\nTuaban ah hih vanleng “four-engine turboprop aircraft” pen aki zatzawh kum 2 khawngbek hipan a, akizatzawh nai 809 Hours khawngbek alengpan kici hi. Ahi zongin Senbawl himawk ahih manin kimuang mello hi.\nGlobal New Light of Myanmar te’n Sunday ni in agenkhiatna ah hih vanleng kiatna azonpih dingin gamdang te’n huhnuam uh himahleh gamdang huhna pen kinialphot cimawk hi.\nKawlgam pen abeisa kum tampitak galkap kumpi in a ukcip hi a, gamdang akici limlim in huhna pen asangnuam vetlo uh ahihi. 2008 kum Cyclone Nargis in Kawlgam anawkgawp hun laitak inzong gamdang huhna “International Aid” sangnuamlo sese uh ahih manin mi 50,000 bangin sihlawh hi ci’n ki ciamteh hi.\nHih vanleng pen Senbawl “Chinese-made Y-8F-200 four-engine turboprop” kici a, vanlenghawl pen Lieutenant Colonel Nyein Chan kici hi. Vanleng hawlpa pen akigawm in vanlenghawlzah nai 3000 valbang Flying Experience aneikhinsa khat ahihi. Sawltak #zomidaily\nPrevious: Afghanistan, Kabul ah Suicide Bomb puakkham in mi 4 si, adang mi 8 liam\nNext: Marawi City kidona ah Australian Journalist khat agawl ah thautang lutin silo bilbel


url: =72 virgin te pen 6(6+6)hi thei ding in ki um mawh :: ZOMI DAILY\nposted on 11 October 2014 at 9:06 pm Lomkholna: News, World\n72 virgin te pen 6(6+6) hi thei dingin ki ummawh\nLeitung Biakna lian tampi om a, tuasung panin Muslim te bekin mithah ding Allah atopa un na hilh hi.Islam upna azui lo peuhmah thahding cih amau ngimna ahihi. Hi pen apasian un genna hi a, vantung gam tungding cih ahihi.Amau lst ahi Quran genbangbang pen zuihpah lian uhhi.Islam asuak nuamlo peuhpeuh thahding hi phah hi. Hi pen Allah pasian hilh hi a, amau zong mithah ding a utlua uh hi masa lo in Allah thu zuihloh phamawh asak man uh hi zaw hi. Allah ading ahihnak leh singam uh hi.\nBudha in mithat ding nahilh ngeilo hi.\nJudaism tenzong mithat ding sangthei lo uh hi.\nChristian,Hindu tenzong mithat dingpen ki hilh ngeilo hi.Tua ahih manin biakna khat leh khat nuamtak in ki omkhawm thei hi. Ahih hang in tuma kum 1400 kim panin Muhhamed in hih up nakhel khat hong pankhia a, tua a ki pan biakna vai in ki thah na hongtam semsem hi.Muslim a hi lo khempeuh amau gal hong suakmawk hi.\nIslam bek biakna hiding leh leitung ukding pen amau ngimna ahihi..A lst uh Quran\ngendan..Muslim hi lo peuhmah na muhmuh na uh ah thatding Quran 9:5,a nawng uh pan tanlian ding Quran 47:4, Mi khem peuh Allah pasian tungah ki ap ngiat ding cih\nahihi.Thukhun khat ah, galki do na ah,alel te inn leh lo van nate ki suk siat sak ding bek hi na pi, Muslim ten minam beiding bek hanciam uhhi. Gal azawh uh leh pasal teng nawngtan, numei teng omkhoppih mang uh hi.\nIslam te in bawlsiat na athuak gamte\n6.Bangalades…atungin, Hindu cih te bawlsia in mi nam mang thang zong om in, biakna zong amangthang tampi mah om hi. Biakna dangte in thupi asak namun te susia nuamsese uh hi. Holy place…Jerusalem,Bagoda cih te susia den uh hi. Christian, Buddist,Judaism…te in amau Mecca simmawh sak ngei i hi hiam?\nMuslim nam nih om\n1. Akhengval leh 2. Alai hawl\nTuni a i zakzak hiam tawh agam tate pen a khengval muslim te ahihi.\nA Si ngam te paradies ah nungak 72 tawh 24 hrs nop sading cih upna nei uh hi..hih pen atawm pen hi lai e. Mi tam that te nungak tamngah zaw lai ding. Bangzah ta up khial na hiam?\nAlai hawl te leuleu\nZi tam pipi nei ding Muslim biak na pan hi lo lai ding atawm pen 4 nei ding . zi khat in ta 5 nei ding in, leitung ah muslim luanmu sakding cih amau ngimna hi. Hi dan in hong pai suak leh tu zawh 2025 ciang uzawhpah sungah khangno 1/3 pen muslim hi ding hi. 2060 ciang in piantit ah mibup 100 ah 50 sang atam zaw pen muslim hi ding hi. Hiam palo galdo na khat ahihi.Amau upna in Muhamed et teh ngiat ding,amah pen aet teh huai pa hi ci uh hi..christian dan hi leh Zeisu dan hi.\nAma nuntak na en suk dih ni.\n1. Allah kiang pan kamsan na ka ngah ci in chritian te leh Judaism te khem hi..ki sang zolo hi.\n2.zi tam pi nei hi..42 hi. Adiak in kum 54 a phak in kum 9 apha pan Aisha Bent Abe Baker buan hi. A ma ni (aunt) mawh pih Hi. Aunt min pen Khawfah Bent hakim a hihi..ama ta te zi te tawh zong mawh hi..\nMuslim te thu khun\nNumei ten pasal te mawkkhen theilo..pasal ten bel utut in khen thei..guta te aguak na uh khut tan sak ding..numei amawh te suangtawh asih dong deng ding….zi neih zawh zah zah nei ding…kawlgam sung ah hi thu te thei in a ki ging sa in om ni.\nLailek…Pau Khan Thang,Bangalore, India\nSource: Myanmar Defense League\nKhialh na a om leh ngaih dam bawm ah khia ni..\nPrevious: Thuthak Tomkimcing 11 Oct 2014\nNext: Tuni Mopawi Lungdampihna\n12 October 2014 at 3:39 am\n666 pen tapidaw te gamtat ding hizaw a, tu laitak a, IS misok te pen mattiu 24 sunga kigen hizaw hi. Na telkhialloh nadingin Mangmuhna sung hoihtak nasim in,


url: =Ipoh ah mawtaw pailai singkung in dengkha in nupi khat si, adang mi 2 liam :: ZOMI DAILY\nposted on 22 April 2017 at 9:47 pm Lomkholna: Malaysia, News, Sawltak, World\nMalaysia, Ipoh khuasung lamzikpi tungah mawtaw apailai khat atungpan singkung puksuk in dengkha citciat ahih manin mikhat si cih theStar pan kiza hi. Ipoh, Simpang Pulai, Jalan Sultan Nazrin Shah ah tuni Saturday ni in thupiang hi a, asi pen numei khat ahihi.\nHih tuahsiatna amukha Witness te’n agenna ah singkung in adenkhakna munpen Symphony Suites Hotel tawh akigaisai “Opposite” aom lamzikpi tungah Saturday nitaklam 3:30pm hunpawl in thupiang cihi.\nMawtaw sungah mi 3 atuangkhawm uh hi a, numei khatpen singkung in denglumkha citciat hi. Adang mawtaw sungah atuang tepen asi numei ii apasal leh ata hiding in ki ummawh hi.\nSingkung in adensuk ciangin asi tawh asilo tawh mawtaw sungah awkcip uh ahih manin agei ah amukha leh anawkkha Motorcyclists te’n anungtalai te mawtaw sungpanin kaikhia in honkhia uhhi.\nAsilo mi 2 tezong liamveve uh ahih manin Raja Permaisuri Bainun Hospital ah thunei te’n puaksakpah uh a, zatui kibawlpah uhhi.\nFire and Rescue Personnel te’n akipuk singkung pen tantawng uh a, hepkhiatsan uh cihciang kiza pakphot hi. Photo sungah ih muhtheih mahbangin atungpan singkung in adengsuk hi a, mawtaw zong limsiat mahmah hi.\nNungkhasung inzong Malaysia, Malaca State sungah singkungkhat upmawhlohpi in pukvat in mawtaw leh Restaurant khat dengsia ngei hi.\nRelated: Sihding hun tungnaikei peuhmah ki suakta kiaukiau\nAneipa pen mawtaw ageinai ah aom laitak himahleh dengkhalo bilbel cihi. Sihding ahun tungleh aki pelhtheihloh mahbangin, sihhun tungnaikei peuhleh kipelh vevezel cihding ahidiam, utbangbang Comment ziahziah dihvou leh 🙂 ZD Sawltak #zomidaily\nPrevious: Biakna sanginn ah naupangkhat akhe kisatgawp ahih manin alangnih in tankhiat kul\nNext: Zomi exodus Laibu Australia hong tungta ~ Khaibawi\nZomi Khuado Pawi (Kuala Lumpur, Malaysia 2017) pulakna\nAthupi mahmah Vantung Thungetna


url: =Zomi te ki masuanzia etkikna leh mailam ki masuanzia ding ngaihsut piakna ~ Prof. C. Thang Za Tuan :: ZOMI DAILY\nposted on 15 October 2016 at 9:28 am Lomkholna: Article, Thangzatuan\nZomi te kimasuanzia etkikna leh mailam ki masuanzia ding ngaihsut piakna ~ Prof. C. Thang Za Tuan\nLa in Thu na gen:\na) Lumbang sun a thalbang suante vai tunnu’n maciang suan e.\nb) Albang na mangsak kei vaw do Tunnu aw ka deih lunlaino hi e.\nHih la pen leitung galpi masa (1914-1918) hun Mikangte in Kawlgam le Zogam hong uk lai-in, ei Zomi tangval muanhuai sinsen Sukte le Sihzang kualpan mi 500, Kam Hau’ uk sung pan mi 500 a vekpi gawm Zomi tangval kizen mahmah tulkhat Labour Crops kici munlemual hah dingin Piantit gam (France) ah 1917-1918 kikal kumkhat val deuh sung va pai uh hi. Cihtakna le kizenna hangin min va ngah uh hi. Tua a kipaisak hunin inn ah om Nu le Pate in lunghimawhin a kiphuak la hikha ding hi. Tua zomin Leitung Galpi nihna Japan galin ei Zomi galkap tumin galdokha ihih manin hih la a kiphuak hi, a ci zong om hi. Bangbang hitaleh ei Zomite hong kimasuatna lian khat ahihna kimu thei hi. Tua Piantit gam pai-a kipan Zomite a kipusuakkhia pan ihi hi.\nMasa hunlai mimasuanzia tom etpak lehang:\nZomite mi mawkmawk ihi kei hi. Ulenau behlephung, khualetui, Hausa upate tawh a kimakaih ngiatte ihi hi. Mongolia, Sengam le Tibet gamte ah Sinlung ahih keh Chinlung khuul ah i tenlai tangthu a kimin kingah zo nai lo hitamah leh Tibet gam panin Lohit gundung zuisukin Hukawng mualkuam zui-in a bawngbawngin Kawlgam i lut hi. Kawlgam laizang ahi, Pagan, Bagan (Pugam), Mt. Popa (Pupa mual), kiim, Thayet, Aunglan, Natmauk, Taungdwingyi, Minbu, Mindon, Sitoketaya, Mintaingpin, Phowintaung, cih khawng ah i teen masak lai-in zong a honhon, a bawngbawngin makaite nung zui-in a pai liailiaite ihi hi, cih i theikim ciat lel hi.\nKawlgam ah a kuambupin honteen ihih manin Kawlmite in ei Zomite ”lawmte, zawlte” hong cihna-in “Chin” ci-in hong loin, a mualkuam dimin i teenna zong Zokuam (Chindwin) cipah uh a, a gun zong Zokuam gun (Chindwin gun) cipah liang uh hi. Chindwin gun le Izuadi gun kituahna mun bang ah khuapi kisat hi. (cf. Sing Khaw Khai, 1995). Tua Chindwin gunnak lam ahi, Khampat, Yesagyo, Bunglung, Kawlpi, Gunkhawm khawng ah zong i teeng zihziah hi.\nKawlgam pan Khamtung mualsang lam i laltoh tun AD 1420 kiim pawlin (cf. Ciimnuai mualsuang), innkuan 40 tang Pu Songthu (Cawngthu), Songzate unau maw, pata maw makaihna tawh Zangpitam, Ciimnuaite i tung hi. Ciimnuai ah khang 8 (kum 200) tang i tenkhop khit ciangin khuakiim khuapam ah kithehtangin khua thakthak kisat hi. Tua munte ah zong a makai, a siampu, a tangko, a galkapmang, cih bangin a kimtak theithei-in kisehin kihon pai hi. (Gtn. Tedim khua ah a sagih veina tap luahna, Mangkuate le Pu Kam Hau hun Pu Khaw Cin le Tonzang khuasat thu cih bangte etkakna ah i thei hi).\nAmasa penin Thawmte Hun (Thawmte Dynasty) khangkhia hi-in, a tangthu kikan zo nai lo hi. A zom ah Guite khanghun (Guite Dynasty) hun hi-in, a tawpna lam bek kitel theih hi. (cf. Lamzang, Laailo, Tedim ah teenlai). A thumna ah Sukte hun (Sukte Dynasty) 1810-1948 kikal hi.\nHih hunte i kan kikkik ciangin Hausa Upa, Makai, Ukpite thu a mangngiatte ihi hi. Khua kisat thakte nangawn ah Hausa dingin amau hun lai a, a khangliante mah hausa kisemsak bek hi. Hih in Zomite kimasuanzia masa lam kici ding hi.\nInnsung kimakaihna le mimasuanna:\nInnsungah Papipen in hong makaih hi. Pa a omlohna ah unau lakah a Upapen in hong makaih hi. Innvai, lovai hong makaih hi. Zingan nek kawmin vaikuan nadingte gen uh hi. Amau hunlai-in lokhawh singpuak, gankhawi, sabet, anteh theipuam zong, sialnahteh sat, khautang la, singsuih, inn lam, gamsa siahna thangkam, vasa thangkam, ngawidawh cihte-ah a upa zawdeuhte in pantah in makaih hi.\nNitak ciangin, Nute maw, ahih keh unau upa zawdeuhte in maw, Zo tangthu (fables, folk-tales), paunak, lakam, kampau thuk, khiatna nei ngaihsut tawm ding thute (axioms, parables, allegory, etc) te hong gen uhin a naupangte in kiciamteh hi. Numeite in khaukheek le sun ciang siamgatin kimakaih uh hi.\nBawngcing thei, sialcing thei-in pasalnote hong om ciang Sialcing makaite in makaih uh hi. Sialcing upate thu kimang ngiat hi. Tangval ciangin Sawm (Haam) ah kigiak hi. Haam i cih pen innlim’ sak, suumtawng le innpi kikal-ah a kidawh sangto giahna phual hi-in, khuasungah innlian le innpite bek in nei hi. Sawm tangvalte lakah sawm makai kisehte in sawm ah a giakte makaih hi. Haama giak sawmtangvalte in a khanlawhkhit uh zingthawh taktak ma-un la awi-in sakhawm thei uh hi.\nLeitung piancil a pat 1950 dong pen ei Zomi pasalte i kimasuanna in Lokhawh hat ding, singsuih siam, gankhawi hat le thautawi-in sabet dan siam, gamsung vak hat nadingin kimasuan in, numeite pen anhuan, tuitawi, khaukheek, siamgat, buuktep, a hizaw hi. Ahun zui ahi hi. Leitung ah zong leitung piancil pan kipan 1700 AD dong lokhawh singpuak le gankhawina mah tawh kimasuan uh ahi hi.\nSangkah hun pan tuhun dong kimasuanna atomin etna:\n1900 kum khit nungin Zogam ah Khristian Biakna le Lai sinna hong tonkhawmin a tamzaw pen 1925 nungsangin sang kikah in, sanginn pan gamtat luheek ding, cidamna le siantho nading, kampau ding dan zong siate in hong hilh hi. Tua ban ah paltantumte le laitheite in Kumpi na semin khasum sang thei uh ahihman lokho singpuate sangin lawhcing zaw, thamang zaw in puansilh nikten, innlelo nekledawn kicing zaw ahih manin laisim sangkah ding le kumpina sem khasum sanna nei dingin i kimasuan hi. I kihantawn hi. Galkap tum masa i ute in laitan tam thei lo uh ahih man, zakhanna ah na khasia uh a, a naute uh sangkah laisim ding hong hansuah pha mahmah uh hi. Dek ah sam tum pha nawn loin i met ta hi.\n1940 pan 1990 dong laitheite nasep ding a baih lamin om lianlian ahih man laitan sang neih kiman mahmahin kumpina semin khasum kisang hi. Kumpi nasep tawh khasum kisang thei ta ahih manin nekledawn, silhleten kicing zawdeuh pah hi.\nAhi zongin, 1950 nungin summetbawl siamte hong lawhcing pianin ki-engsim pah hi. 1970 kum nungin Tembaw zui-in gamdang ah sum thalawh le Japan, Singapore, USA gam lam ah sumthalawhna hoihzaw kisa-in kimasuan pian hi. 1990 nungin Biakna lam laitan sang ongte in Lai Siangtho sang hongin, le Tagah kemte in huhna ngahin nuntakdan nuamzaw ahih manin Biakna lam laisin ding kihanciam kheukho leuleu hi.\nAD Kum 2000 nungsangin gamdang ah lal ding, sum thalawh-a pai ding kithupisak in, tu ciangciangin Malaysia le USA gam lam bekbek kitumin sum neihsun teng zangin i kimasuan leuleu hi. A tuahsia khat le nih a om zongin a tamzaw in tuahpha in, kidopsiam in, Nu le Pa le inn-ate vak nading sum khakzo den uh ahih man tuciang dong tua a hoih lai suak phot hi.\nMailam kimasuanzia ding:\nGam khat khantoh nading, mikim annek tuidawn a nop nadingin abulpi in thu guk om hi. (1) Pilna, (2) Sumtha paitha neihna, (3) Gam ki-ukna, (4) Cidam kikepsiamna, (5) Ngeina kepsiamna le (6) Pasian biakna man neih cihte kisam pha mahmah hi. Hihte sungah ei guak hanciamna tawh a piang thei khin ahihloh hangin a masapenin Pilna mah tawh kimasuan masa lehang i mavang ding hi. Pilna i ngah zawh nadingin tupna, ngimna, hahkatna, kuhkalna le cihtakna mah kisamin Pasian kiangah ki-ap tangtang ding kul ahi hi.\nTuma lam ciangdong laitan tawh kituakin nasep sum thalawhna om thei lai hi. Tuin laitan le siamna tawh kituakin nasep pawlkhat abaihsa-in a om hangin kipkhosuak nawn lo hi. Akipkho penpen in eimau ngaihsut tawm le ei kivakna (talents), siamna (expertise) tawh nasepna khat peuhpeuh kipat khiat ding hizaw ta hi. Mi huhna bek lametna tawh zong sawt kipkho lo ding hi. Tate sum thalawhsa nekna tawh zong kikhuapha zo den lo ding hi. Ngaihsun ding, geel ding, phut ding, kipat ding ahi hi. Tulai Siamsinte thubulphuh ahi SININ, SEMIN, MAINAWT NI cih ahih mah bangin kisin ding, sep kipat ding ahi hi.\nTua mun ah bangci geel ding ka hi hiam sumlepai lah nei lo ing a na cikha thei ding hi. Ahi zongin a nuai-ate bangin kimasuan lehang piang thei ding hi, ka ci ngam hi. A taktakin cileng eimau teekteek i hanciamna mah hi pipen zaw hi. Nu le pa ulenau in hong hanthawn thei, hong panpih thei bek hi. Ahi zongin lawhcin nading pen eimah teekteek hanciamna mah hizaw hi.\n1) Ngimna, tupna khauhpai mahmah neih masak phot ding kisam hi. Tua a neite peuhmah in a ngimna, a tupna uh tangtung zaw hamtang uh hi. A lampi ding uh Pasian in honsak teekteek hi, ka ci ngam hi. Gtn. Kei sangkahna bang inn pan sum Ks. 1186/- bek bei-in adang teng Pasian in hong geelsakin Stipend, Scholarship tawh kah ka hi hi. Tua mah bangin Lai Siangtho sangkah nuam taktakte’n zong a tupna uh khahsuah loin Pasian kiangah a ki-ap zo tentante a vekpi-un lawhcing hi cih i mu thei hi.\n2) Tulai hun paizia in Manglai, Mangpau (English) a hunkhop ciang khat le Computer tawm beek zattheih ding kisam hi. Tua loin koimah ah kipuapial ngam lo ding hi.\n3) Siamna, kivakna khat teitei Pasian in hong guat ahihlam phawkin tua mah bulphuh tentanin phungvuh in. Na lawhcing toto tham ding hi.\n4) Midangte minthanna, lawhcinnate engin, etteh in, hanciam pah inla, ahi zongin hazakha kei in. Nang minthan nading le na lawhcin nading Pasian in a tuam vilvelin hong koihsak ding hi, cih thei inla, zong in. Na mu teitei ding hi.\n5) Nasepna khat peuhpeuh ah thumanna (faithfulness); kuhkalna (perseverance); diktatna (honesty) le lametna (hope) kiptakin nei in. Tua bang loin lamdawt le lam manlo natot leh sawt na khom het kei ding hi. Na muktu ding hi. Leitung ah min a hoihin kidawk i cihte tua bang theihna laigil a nei vivete hi. Thuzuau thei-in a hoih lo gamtate”zuau in a khap tawn” cih paunak i neih mah bangin sawt a kikhom kei ding hi. Tulai-in mi phengtat in, sum tawh nasem a tam hangin a thuman mahmah mi na om lai veve sam hi. Tua bang mite a lung uh nuamin, mi hampha ahi uh hi.\n6) A hoihlo nekledawn, teplemuam, vak-hatna le gamtatna hoihlo a kicite peuhmah peelsuk pah in, kih in, peel in. A hoihlo a kicih nakleh sinsawm kik teitei kei lel in. A hoihloh lam thei gegu a, na sin teitei leh a sawt loin bei ngeingeina na tuak ding hi. Sawt na nungta kei ding hi.\n7) Tulai-in mi tampi tawh kipawlsiam, kipawltheih thupi mahmah hi. Lawmlegual, meltheih a haute mazangin daupai hi. Maingalin mi tampi tawh kimeltheih ding hanciam in. Lawm kip mahmah zongin nei in.\n8) Leitung ah a minthang lungsim paizia a thei Psychologist ahi Howard Garner in a laibu minthang khat ah tuhun le maisang hunte ah kimasuanzia ding lungsim puakzia hoih a sak nam nga (5 minds for the future, or quintet of minds) 2008 kumin a nuai-a bangin koihin gual diudeu hi.\n(a) Kidaam zo a hoih lungsim neihna (The disciplined mind):\nLeitung ah pilsinna subject-te ahi, Finance, cih bangte tawh kizawitawnin nangma theihna khat geelgeelin pungsak in. A diakdiakin na khangno hun a kipan na khantawnin geel den in.\n(b) Khinkhai gawmtuah siam lungsim (The synthesizing mind):\nPilna, siamna a thakthak a piangte le nang theihsate tawh khinkhai gawmtuahsiam in, khentatin zang in.\n(c) A thakthak geelsiamna lungsim (The creating mind):\nI theihsa ban ah i nawkkhak thute tawh kituakin athak ngaihsut theih ding kisam hi.\n(d) A zahtakhuai lungsim kician neihna (The respectful mind): Ngaihsutna kibang lo le lawpna, muhna kibanglote nangawn tawh kitelsiam, kisansiam le kithutuah theihna geelsiamna ahi hi. I naseppih, i pute, lawmlegualte tawh kithutuak theihna ahi hi.\n(e) Asia le apha khentel theih ettehtak lungsim (The ethical mind): Gamsung mihoih mipha le nasepna ah hoihtak sem ngitnget theihna lungsim hoihte ahi hi. Tavuan (Vaipuak) lak ngamna le sep ngamna zong ahi hi. Mite sankim theih ding geelsiamna zong ahi hi.\n9) Kimasuanna ah hong khaktanthei thute in, ngaihsutna luiluate neih tentanna (conservatism) a hun zuih luatna (faddism), muhkholhloh thuhaksate om gige hihna (hidden risks) le bangci sep ding cih theihlohna (impotence) te hi a, tuate i kantan zawh nading kimasuan mahmah ding ahi hi.\n10) Ahoih/asia na khat peuhpeuh i sepkhak hangin nitun pah hi sam loin akum akha-in kingak le sep ahih manin lungduai le ngakzawh ding zong kisam hi. Tupna (goals) le thupisaknate (values) kician takin nei lehang kimasuanna le kimakaihnate tangtungin lawhcing ding hi hang, cih ka muhna le ka theihnate hangsan takin kong genna ahi hi.\nEi Zomite peuhmah in i khua, i tui ciang bek (local level) a sem ding lungsim a niamlut pai in, gam bup (national level) le leitungbup dong (international level) ah sem dingin lungsim puakzia sangkhai-in kipantahin kimasuan ding hi hang. Tua ciang bekin i ma i sangtun zo pan ding hi.\nPilsinna pen a kingahna mun mah zuat kul hi. Sumlepai zong tua mah bangin a kithalawh theihna mun mah ah zuatkul phot hi. Ahi zongin khantawn i gam i lei puah nading le kikhuangkhoh zawh nadingin pilna, siamna le kipat nading sumlepai, neihlelam vante i top kawmkawmin ei mun ei mual mah ah septheih tawp le siamtheih tawp tawh mapan ding hizaw ding hi, cih ka upna le muhna hong om hi. Leitung ah a khangtosa gamte, amau le amau mahin mapangin, semin, a zunte ahi uh hi.\nKhatveivei ei gam ei lei kumpite in hong puah kei cih i phun nuam hi. Tua hi lo zawin eile-ei mahin ei thagui thatang tawh kipat masak ding ahi hi. Kumpi kiangah phalna le mapanpihna bek lamet lel ding hizaw ka sa hi. E’n sem kei lehang kuaman hong sepsak masa hetlo ding hizaw hi. Ahih keh amau hong sep nop nadingin i gam ah a lunglutna uh khat teitei i neih kulzaw ahi hi.\nNgaihsunsunin geelgeel lehang hong piang ding cih ka um hi. 2008 Siamsin Seminar II, Kalaymyo ah i bawlin Rev. Tuang Khan Kap in leitang pan nuntakna le sum piansakna dan ding hong pulak hi. Zuihtheih pah dingin hong telgen hi. Tua bang ngaihsutna thakte (new ideas) kisin kul hi. I theihsa pilna tawh mematin punsak theih ding ahi hi.\nAmerican President minthang khat ahi John F. Kennedy in kumpi tavuan a lakni-in a kampau hoih mahmah khat in,”Ka gam Tunnu aw, nang kei bang hong pia ding na hi hiam, cih sangin, ka gam Tunnu aw, ke’n nang adingin bang hong sem zaw ding ka hi hiam, cih kidot zawk ding hi” a cih in thu tampi gen hi. Ei’siamna panmun san tek tawh mapan ding hi-in, a baihlam bekbek ngaihsut ding hi lo ding hi. Sumbuk ah vanzuak ding hihkhak sangin tua a zuak ding van a bawlte hih zawh ding thupizaw hi. Tua tawh kimasuan ding hi hang.\na) Mimbang pianna i gam tulta, i pian gamlei ei’n it keile’ng gualta’n nuihciam lel ta ding aw e.\nb) Tangbang khanna i simgam zang, i Zogam nuam, ei’n khual kei le’ng, gual in nuaisiah nelh ta ding aw e. Prof. C. Thang Za Tuan, Ph. D\nPrevious: Malaysia Putrajaya ah Ferry Bus khat tuahsia, gamdangmi 34 liam\nNext: Zomi cih minam om mah ei! ~ Tual Khan Suan\nTedim Road: Leitung Gamgi a Pailet Lampi ~ Dr. Pum Khan Pau


url: =Johor kumpi huangsung ah Petrol Bomb alawnphei pasal khat kiman ~ ZD :: ZOMI DAILY\nposted on 20 March 2017 at 10:59 am Lomkholna: Malaysia, News, Sawltak, World\nMalaysia, Johor Baru State sung aom kumpi huangsung ah Petrol Bomb alawn pasal khat Friday nitaklam in kiman cih theStar pan kiza hi. Tuapa pen nasep kicianzong aneimello khat hi a, kum 20 khawng aphapanding pasalno khat ahihi.\nFriday zanlam 11:45pm hunpawl in Johor Palace Ground ah phalna omlopi in lutsim a, Petrol Bomb kici namgimtui tawh akibawl Bomb namkhat sawnphei cihi. Hihpa pen Johor Palace ah Motorcycle tawh alut hiding in ki ummawh a, tuakhit ciangin kumpi huangsung ah alawnphei hiding kici hi.\nHih Petrol Bomb hangin asi aliam omlo, bangmah siatgawpna omlo cihi. Kumpi huang acingin aom Palace Guards te’n Minute 20 khitkhawng ciangin tuapa pen mankik theipah uhhi.\nTuapa pen alungsim amanmello khatzong hiding in ki ummawh a, Palace Guards te’n Johor Police te kiangah apsawn uhhi.\nJohor Police te’n hihpa pen bangci bangin Johor Palace huangsung ah lutthei, bangci gamtat cihte thudotna nei in, kancian laiding uh cih kiza hi.\nHih Petrol Bomb akilot laitak in Johor Royal Family te kumpi huangsung ah aomleh aomlohpen ki theicianlo cihi.\nRelated: Malaysia, Johor Baru ah mawtaw khatin Bicycle tuang khangno mi 8 taihlum in mi 8 liam ~ ZD\nReporters te’n Johor CID chief Senior Asst Comm Kamarul Zaman kiangah hihvai adot ciangin Incident thupiang pen amanmah hi ci’n, ahi zongin athu akician in gencianbehna neinuam nailo uhhi. ZD Sawltak #zomidaily\nPrevious: Malaysia, Klang Valley sungah guahtui tamluatna hangin kibuai ngeingai ~ ZD\nNext: Thai PM ki suamlupsawm cih Thai Police te’n genkhia ~ ZD\nMinam Lam leh La te’n tangthu gen ~ Suum Do Thang


url: =FRANCE GAM AH KIKHELNA LIANPI (The French Revolution) - Zomi Adventist Innkuan\nFrench Revolution hun pen Pasi- an om lo cih hun hi-in, mihing- te in amau pilna amuan laitak uh ahi hi. Tua hunin French te in Re- publican Calendar/Revolutionary Cal- endar ci-in Calendar thak khat hong bawl uh hi. French-te in hih calendar thak kum 12 (1793 panin 1805) sung zang uh hi. Tua Calendar in kaal khat nisagihte phiatmai a, biakpiak ni beisak in, kaal khat ni sawm in hong bawl hi. Nasem khempeuh in ni kua sung nasem uh a, a ni sawm ni pen tawlngakni le lungdamni in zangh uh hi.\nNapoleon Bonaparte in ama hun ciangin kaal khat ni sawm apha tua cal- endar pen hong suphiat a, French mite in kaal khat nisagih mah zat kik ding thupia hi. Mipi nasem khempeuh in ni kua sung nasem in, ni khat tawlngakna calendar thak pen nuamsa ngiat lo uh hi. Tua in leitung pen a ngeina in ki- heek sak kik a, ni sagihni pen Piangsak-pa biakpiak ni ah hong tun kik hi. Eden huan pan a Pasian in kaal khat sunga ni om zah ding a geelsa le a kipsaksa awlmawh lohna in lungsim, pumpi bek hilo kha zong gimsak mahmah hi. Pasi- an in eite Ama ading ngiat a hong piansak ahi hi. Sabbath siangtho sak dinga ki-apna in i nuntaknate ah kikheelna lianpi piangsak hi.\nGam 70 val ah Jesu thu le Pasian’ Kammal thumaan ka tangko kawikawi a, mi tul tampite in Jesu‟ nung zuih ding le Ama Sabbath ni siangthosak dinga a khentatnate uh ka mu hi. Pawlkhatte in Sabbath tanna ah haksat ze-etna taktak phukha uh hi. Mi tampite ahih leh nasep apia (boss)te un nasep taanlawh ding cih tawh lau gawpsak a, Sabbath ni-in nasep nong kuan kei ngeingei uh leh nasep hong kikhawlsak ding hi, ci’n siangtak in gen uh hi. Ahih hangin hun khat khit hun khat ah, Pasian in nalamdang abawlte ka mu ciatciat hi.\nTranslator: Zomi Quavadis\nNa Tuanna Teembaw Topa in A ompih hiam?\nSecond World War lai in, Misionary innkuan khatin gilsan vei, sungpai in azuihding tembaw zui theilo uh hi. Japan te’n tuikulh kap ziaziah ta a, amau innkuan bek tuikulh ah om suak uh hi. Ei a si ding hi peetmah ta hang ei ci uh hi. Dah mahmah uh hi. Bang hang gilsan vei sese ih hi hiam ci in lungkia mahmah ta uh hi.\nA zing ciangin, news 1 za uh hi. Japan te’n bomb khia in, a zuih khaklo tembaw kisia hi. Asuakta omlo ci in za hi.\nTua tembaw tungah kihel khaleng, ei innkuan zongh asi ding ih hi zen ve maw cih sang thei pan hi.\nTu aa, na zuih, na tuanna tembaw pen, Topa hong ompih tembaw mah ahi diam, ngaihsun phapha dih sin aw.\nGilsan navei aa, tembaw natuan nopkhat, na tuan khak kei phial leh zongh khasia in lungkia kei in: Pasian in hong honkhia nuamzaw hi thei ding hi.\nZeisu ie hawl, tembaw mah tuan sawm zaw in. Genthei phial mah nicin, gilsan vei phial mah lecin zongh Zeisu in, innpi na tun dong hong tonpih gige ding hi.\nMisionary te innkuan, atuikulh mah ah ngak gige lel uh hi. Si lo uh hi. Anunglam ciang, tembawpi khat tawh America ah daaitak in ciahkik thei uh hi. Ngaklah lua ke’n, lamdawt totsawm ken. Pasian ie hun pen zekai lua cih omlo hi. Manlanglua cihzongh omtuanlo hi. A hun hoihbek lian hi. By: Pu Tongseal\nLungnuam takin Nuntak Theih Nading\nInn thak ahk mawtaw thak neihna in lungnopna hong pia lo hi. Lungkimna diktak in lungnopna hong pia bek hi. Lungnopna ih cih in mihing nuntakna ie mungtup le ngimna hi ci in tu ma kum 200 lai in Aristotle in gen hi. Tua ahih leh ih nuntakna sungah koi bangin lungnopna le lungkimna ngah thei ding hiam cih thu tomno en suk ni.\nNa Sepnop semkhia in: Kimawl uk maw, laigelh uk maw, mite laihilh nuam maw, na sepnop khat sepkhiat nading hun pia in. na lungkim dong sem in, lungnopna na ngah ding hi.\nMidangte Huh in: Ih lungtup khat sem in, ih lawhcin khit ciangin zong a kisam khat omlai si e ci in ih lungnuam lo hi. Tua hun cianign midangte haksatna huh inla, piakkhiatna tawh panpih in.\nLungdamna Thei in: Na sep na bawlna khempeuh a lungdamhuai thu hi cih na theih leh thupha ngah na hi hi. Na neihsa, na nuntakna hangin lungdam in.\nMidangte Hawm in: Midangte kiangh ah ih ngaihsutna, ih hun le ih siamnate ih hopsawn ciangin ih lungsim kilamdang hi. Mi tungah na hopsawn ngei keileh na guaksuak ding hi. Hawm in, midangte nang tungah a lungkim zia uh na muh ciangin na lungnuam ding hi.\nNuihmai in: Zing na thawh simin na biang zal inla, nui sin dih, na nuntakna ah lungnopna kicing na ngah ding hi. Maitaina in ci damsak hi.\nKimawlna: Kimawl inla, na khua-ul pusuak sakin, na navak dinga, na lungnuam ding hi. Ni khat in kimawlna in nah un nai lang (½ hr.) zang in. Mi lungnuam na suak ding hi.\nLunggimna Dal in: Na piankhiat pan na ngah lungnopna pen lunggimna buluh sak kei in. Lungnopna na deih leh tua lunggimna hawlkhia in. lai Saingtho simna le thungetna tawh tua lunggimna notkhia in.\nNa Koppih tawh Hun Nuam Zang in: Na it zi/pasa le tate tawh hun nuam na zatna pen bangmah dang tawh kiteh thei lo in manpha hi. Innkuan ading sum zongin khual gamlapi ah na om leh zong phone tawh message tawh hopih in. A omkhawm na hih uh leh innkuan hunnuam zat khopna ahi off day ni in park paina, shopping paina cihte zang in.\nA Sia lam Ngaihsutna Peel in: Thu sia bek a gen nuam mi pawl khat om hi, tua te peel in. Mi pawlkhat in tu-ma kum sawm cianga a piang ding teng gel in, nulepa hong sihsan hun ding, itlengaih, sanggamte hong sihsan ding peuh gel in thusia vive a lungsim vuah koih hi. Tua te ngaihsut ding hun na ngah leh Lai Siangtho sim in, labu la in la sa in. Kha Siangtho in lungnopna hong guan ding hi.\nMaisak inla, Mangngilh in: Na lungsim ah enna, hazatna leh deihgawhna te kizosak kei in. A beisa na hunte ngaihsun kik na tungah hong khialte tungah na hehna nung ngaihsut kikkik kei in. Na mailam ding ngaihsun inla, gualzawhna na ngah nading lampi en in. Mikhat hong bawlsiatna hangin nangma nuntakna susia ngei kei in. Gualzawhna le lungnopna in hong ngak hi.\nSee also Zo Phualva Vol 10, Issue 1: PIANGSAKPA LE NEBUCHADNEZZAR\nTu-a na dinmun sangin na lawhcin zawk nading le a nuamzaw nuntakna na neih theih nadingin hanciam in tha sanin. Na lawm na gual neihte na neihzawh nadingin hahkat in na hun neih sunin zong in. Ahi zongin, a kisia thei nate tawh buai in lunggim in kha kun kei in. Na hihna le na tunna ciang tawh lungkim inla, Topa thu sungah lungnopna kim om ahih lam phawk in Pasian maingat den in.\nZo Phualva Thupuak: Volume 1, Issue 1: Naupangte Muanna\nZo Phualva Vol 08, Issue 01: Upna Hanga Diktanna—Romans 1-4\nPrev post Lupna Khat Bawl\nNext post Zo Phualva Thupuak, August 2019


url: =Tulai Nepal zinling’ in Zomite zong hong nawkkha hi :: ZOMI DAILY\nTulai Nepal zinling’ in Zomite zong hong nawkkha hi\nposted on 5 May 2015 at 9:30 pm Lomkholna: Khaibawi, News, Zomi\nTulai Leitungbup thu kizakna thupi tuamtuam ah a thang vangvang ni 25/04/15 nai 11:56am kim pawl a, Nepal Zinling na hang in Lamka lam aom I sanggamte khat zong si cih thu Tongsan panin I zakha, I simkhatek dingin I ki lamen hi. Tua bek hilo in Zomi gambelte zong nawkkha in Pasian hong kepsakna hangin aliam abai omlianglo cih thu kiza ahih manin I lungdampih hi.\nNepal gam pen Zogam mah bangin min tuamtuam minam dang te’n lawhna or sapna nei uha, gamdang pawlkhat te’n Tower Mountain, Ancient Monuments ci uh hi. Leitungah mualsang pen Everest mual omna gam zong ahi hi. 2010 kumin ka vahawh khangei a, Zogam mah bangin mualtung hi-in khuahun vot hiuhiau hi.\nZinling a khauhna pen 7.8 magnitude kim bang hi-a, mi 6.6 million val bang nawkkha a, mi tul tampi si uh hi. Tulai tak mi 3 million kim bangin nek le dawn haksatna tuak uha, 2.8 million kim bangin omna kician neilo uh hi. Zomi gam bel a, omte’n zong sawlpangbuk dan bawl uha, tua mun ah ki busa uh hih tuak hi.\nSilh le ten, nek le dawn, zatui, zaha aki pan akisam tam mahmah uha, gam tuamtuam panin zong huhna pia uh hi. US in 10 millions, Europe Union in 3.3 millions, leh Australia kumpipa in zong 5 million kim bang piakding in kamciam cih thu kiza hi. Thungetna a kipan sum le pai nikten puansilh ahuh zozo in huhciat ni.\nPrevious: Australia Embassy pan contact ki ngahlo\nNext: Windows 7 & 8 ah Auto Login bangci bawlding?\nAktui tang 5 gukna pan minuamsa khatsuak


url: =Kumpi Nihnate 17 | Siantongluan.net\nKumpi Nihnate 17\nKumpi Nihnate 17 |\nJudah kumpi Ahaz kum sawmlenihna kumin Elah tapa Hoshea in Samaria panin Israel tungah uk ding kipan a, amah in kum kua sung uk hi.\nTopa muhna-ah amah a sia gamta a, ahi zongin ama ma-a Israel kumpi dangte bang hilo hi.\nAssiria kumpi Shalmaneser amah a simin kuanto hi. Tua ciangin Hoshea ama khutnuai mi suak a, ama tungah siah a puak hi.\nAhih hangin Assiria kumpipa in Hoshea a zuautatna mu hi; bang hang hiam cih leh amah in Egypt kumpipa So kiangah kamtaite sawlsim a, a kumkumin ahih ngeisa bangin Assiria kumpipa tungah siah pia nawnlo hi. Tua ahih ciangin Assiria kumpipa in amah man a, thong sungah koihin a hencip hi.\nTua ciangin Assiria kumpipa in gamsung khempeuh simin Samaria ciangdong tung a, amah in kum thum sung umcih hi.\nHoshea kum kuana kumin Assiria kumpipa in Samaria la a, amah in Assiria-ah Israel mite ciahpihin Halah gamsung, Gozan gama om Habor gun gei, leh Media khuapite sungah amaute a koih hi.\nHih thu a pianna pen Egypt kumpi Faro khutnuai Egypt gam panin amaute a paikhiatpih a Pasian uh Topa tungah Israel mite khial a, pasian dangte kihta-in\nIsrael mite mai-ah Topa in a hawlkhiat minamte ngeina leh Israel kumpite in a piansaktawm ngeinate a zuihna hang uh ahi hi.\nTua ciangin Israel mite in Topa a Pasian uh langpangin a manlo na vaihawm uh hi. Amaute in amau-a dingin galvilna bukno-a kipan kulh a nei khuapi dongin khuapi khempeuhah mualtunga biakna bawl uh hi.\nAmaute in amau-a dingin mual sang tung khempeuh leh singniim nuai khempeuhah biakna songte leh Asherah milimte a phut uh hi.\nTua ciangin amaute mai-ah Topa in a puakkhiat minamte hih bangin amaute in mualtunga biakna mun khempeuh tungah paknamtui a hal uh hi. Amaute in a hoihlo nate hihin Topa hehsak uh a,\nTopa in amaute tungah, "Note in na hih kei ding uh hi," a cih milimte na sem uh hi.\nAhi zongin Topa in kamsangte khempeuh leh thumute khempeuh tung tawnin Israel leh Judah mite hilhkhol a, "Na pu na pate uh ka thupiak thukhamte khempeuh, leh kamsangte ahi ka nasemte tung tawnin note kiangah thu kong puak bangin na gamtat siate panun kihei-in ka thupiaknate leh ka thukhamte zui un," a ci hi.\nAhih hangin amaute in a thu ngailo uh a, Topa a Pasian uh a umlo a pu a pate uh mah bangin lungsim khauh uh hi.\nAmaute in ama thukhamte, leh a pu a pate uh tawh a bawl a thuciamna, leh amaute tungah a piak hilhkholhnate simmawh uh hi. Amaute in a mawkna milimte zui-in a mawkna suak uh a, amaute tawh kibangin gamta kei un ci-in Topa in a thupiak tawh kisai-in, amaute in amau kiima om minamte zui uh hi.\nAmaute in Topa a Pasian uh thupiakte khempeuh nusia-in amau-a dingin a kisung bawngno lim nih bawl uh hi. Amaute in Asherah milim khat bawl uh a, vantunga om nate khempeuh bia-in Baal milim na sem uh hi.\nAmaute in biakna-in a tanute uh leh a tapate uh halin vankahna leh aisanna zang uh a, Topa muhna-ah a sia a gamta dingin kipia tawmin amah hehsak uh hi.\nTua ahih ciangin Israel mite tungah Topa heh a, ama muhna panin amaute hemkhia hi. Kuamah dang om nawnloin Judah gammi bek omlai hi.\nJudah mite in zong Topa a Pasian uh thupiaknate zuiloin Israel mite in a phuahtawm ngeinate zuihpih uh hi.\nTua ciangin Topa in Israel suanlekhakte khempeuh nialin amaute gimsak a, ama muhna panin amaute a paihkhiat dongin amaute a siasak migilote khutsungah amaute a pia hi.\nAmah in David suante tung panin Israel gam a balkhiat khit ciangin Israel mite in Nebat tapa Jeroboam kumpi-in koih uh hi. Tua ciangin Jeroboam in Topa zuihna panin Israel hawlkhia-in khialhna lianpi amaute bawlsak hi.\nIsrael mite in Jeroboam khialhna khempeuh hih uh hi. Kamsangte ahi a nasemte khempeuh tung tawnin a gensa bangin Topa in ama muhna panin Israel a hepkhiat zah dongin tuate panin amaute kihemkhia lo uh hi. Tua ahih ciangin amau gam panin Assiria-ah tuni dongin Israel-te salin a om uh hi.\nTua ciangin Assiria kumpipa in Babylon, Kuthah, Avva, Hamath, leh Sefarvaim panin mite paipih a, Israel mite tangin Samaria khuapite-ah amaute a koih hi. Amaute in Samaria gam luahin a khuapite-ah teng uh hi.\nTua lai-ah a ten cilun amaute in Topa kihtalo uh hi. Tua ahih ciangin Topa in amaute kimkhat a that humpinelkaite amaute lakah a khah hi.\nTua ahih ciangin Assiria kumpipa kiangah, "Nangmah in puakhia-in Samaria khuapite sungah na koih minamte in tua gamte pasian thukham theilo uh hi. Tua ahih ciangin amah in amaute lakah humpinelkai khah hi. Amaute in tua gam pasian thukham theilo uh ahih manin tua humpinelkaite in amaute that uh hi," ci-in kigen hi.\nTua ciangin Assiria kumpipa in thu pia a, "Na puak khiatna uh mun siampite khat tua lai-ah puak un. Amah pai-in tua lai-ah tengin a gamsung pasian thukhamte amaute hilhsak un," a ci hi.\nTua ahih ciangin Samaria panin a puakkhiat uh siampite khat hong pai-in Bethel-ah teng a, amaute in Topa bangci kihtak ding cih thu amaute kiangah a hilh hi.\nAhih hangin minam khempeuh in amau pasian ciat bawl uh a, minam khempeuh in amau tenna khuapi sung, Samariate bawlsa mualtunga biakna munte-ah tuate koih uh hi.\nBabylon mite in Sukkothbenoth pasian lim, Kuth mite in Nergal pasian lim, Hamath mite in Ashima milim,\nleh Avva mite in Nibhaz leh Tartak milimte bawl uh hi. Sefarvaim mite in Sefarvaim pasian-te ahi Adrammelek leh Anammelek biakna-in a tate uh mei tawh a hal uh hi.\nAmaute in Topa zong kihta uh a, mualtunga biakna siampi dingin amau sung panin mi namkim seh uh a, tuate in mualtunga biaknate tungah amau-a dingin piaksak uh hi.\nTua ahih ciangin amaute in Topa bia uh a, ahih hangin amaute a kipuak khiatna minamte ngeina bangin amau pasian-te na zong semkhawm uh hi.\nTuni dongin amaute in a nidanga ngeina bangin gamta uh hi. Amaute inTopa bialo uh hi. Israel min a phuah Jakob suante Topa in a thupiak thukhamte ahi a, ngeina kipte ahi a, zuih ding ngeinate ahi a, a thupiakna ahi zongin amaute in zuilo uh hi.\nTopa in Israel-te tawh thuciamna khat bawlin amaute thu pia a, "Note in pasian dangte kihta loin, amaute mai-ah note kunloin, amau na zong semloin, amaute tungah biakna zong na pia kei ding uh hi.\nEgypt gam panin vangliatna leh thahatna tawh a hong paikhiatpih Topa na kihta ding uh hi. Ama mai-ah note na kun ding uh a, ama tungah biakna na pia ding uh hi.\nNote-a dingin a gelh thukhamte, ngeina kipte, zuih ding ngeinate, leh thupiaknate zuih ding na kingaihsun tawntung ding uh hi. Note in pasian dangte na kihta kei ding uh a,\nnote tawh ka bawlsa thuciamna na mangngilh kei ding uh hi. Note in pasian dangte na kihta kei ding uh a,\nahih hangin Topa na Pasian uh na kihta ding uh hi. Tua ciangin amah in na galte khempeuh uh khutsung panin note hong honkhia ding hi," a ci hi.\nAhi zongin mite in tua thu ngailo uh a, a nidang ngeina bangun gamta veve uh hi.\nTua ahih ciangin hih minamte in Topa bia uh a, a kiseek amau milimte na zong semkawm uh hi. A tate uh leh a tate uh tate zong tua bangmahin gamta uh hi. A pu a pate uh gamtat bangin a suan a khakte uh tuni dongin gamta uh hi.\nTedim Lai Siangtho / Laibu: Kumpi Nihnate 17


url: =Indonesia ah naupang kha 10 aphapan khat agilsungah naupaai ahih manin Surgery kibawlding ~ ZD :: ZOMI DAILY\nposted on 24 March 2017 at 9:40 pm Lomkholna: Indonesia, News, Sawltak, World\nIndonesia gamah naupang kha 10 bek aphapan khat agilsung ah naupaai bangdanin “Fetus in fetu” kici natna namkhat omcitciat ahih manin Surgery kibawlding cih Jakarta Post pan kiza hi.\nHih naupangno pen pasal hisawnsawn a, asungah naupaai bangdan in om ahih manin West Nusa Tenggara General Hospital (RSUD NTB) ah Surgery kibawlding cihi. “Fetus in fetu” akici pen alamdang mahmah natna namkhat hi a, naupang 500,000 ciangin khatbangbek piangngei hi ci’n Hospital Director Lalu Hamzi Fikri in genkhia hi.\nTua ahih manin hih naupangno Surgery abawlding pen hoihtak in Doctors Team khat kiseh cihi. Tua Operation abawlding lakah Specialists vive Doctor 5 kihel uh a, Obstetrician, Surgeon, Radiologist, Pediatrician, Anesthetist cihbangin namkhattek ah siamna asangpen Specialist akihel Doctor Team khat kiseh hi.\nTulaitak in tua naupangno pen Operation abawltheih nadingin akisam teng kigingkhol uh a, naupangno zong acidam nading, tha aneih nadingin in Nutritional Status encik uh cihi.\nHih naupangno pen RSUD NTB Hospital ah March 11 ni in zato alum hi a, agilsung golgawp ahih manin East Lombok aom RSUD Selong panin aki puaksawn cihi.\nMarch 15 ni in CT Scan Examination leh X-ray Photo kizaih in, agilsung ah tui “Liquid” pawlkhat leh aki theicianlo pawlkhat agilpisung Abdomen sungah om cihi. Tuapen naupaai Fetus bangdan in omthei himahleh tu’n lingnawnlo, tangnawnlo cihi.\nSurgery abawlding Doctors Team lakah akihel Obstetrician Agus Rusdi Hamid in agenkhiatna ah “Fetus in fetu” cihte pen nau akipaai laitak in apengding, Twin dingin akithawi te hitheizaw cihi. Ahi zongin naupang apengding kimlai hoihtak in mihing asuahloh ciangin adang naupang khat ii pumpi tungah hihbangdan in piangthei cihi.\nAdiakdiak in pasalno te tungah piangtheideuh cihi. Pawlkhat “Fetus in fetu” tepen agilsung tektek ah omseselo in, apualam apheitung cihkhawng ahzong omthei a, tuate pen Operation bawldan baihzawtham cihi.\nAhi zongin hih naupang ii Fetus pen agilsung ah omcitciat ahih manin, agilsung aom athupi Organ khatpeuhtawh kizopna aomkha hiam cihpen hoihtak sitcianphot kulding cihi.\nRelated: Zupengnawng vanlenghawlpa hangin Citilink Indonesia Airline ziakai ~ ZD\nA umlo sese omding ahih manin, hih thuthang pen Manglai inzong “Baby ‘carrying baby’ to undergo surgery in Indonesia” ci’n kigelh ngiat hi. Up huaikei ci’n nong pumnial sese sangin Zolai tawh a umlo te’n Manglai tawh nasimbeh un maw, lungdam! ZD Sawltak #zomidaily\nPrevious: Malaysia gamsung ah IS tawh akizom dingin muanmawh mi 234 kimankhin ~ ZD\nNext: RSD / UNHCR leh Galtai makaite Meeting kinei (March 24)


url: =Tulaitak US gamsung tungsa te USCIS pan Interview sapkikvai :: ZOMI DAILY\nposted on 22 February 2018 at 9:47 am Lomkholna: News, Sawltak, USA, Zomi\nTulaitak US gamsungah Refugee tawh atungsa pawlkhat USCIS panin Interview samkik uh ahih manin ki lunghimawh mahmahtek hi. USCIS akici “United States Citizenship and Immigration Services” te’n mi pawlkhatte ii atangthu “Case” leh amin apuam, nulepa, suahni “Biographic Information” tetawh kisai in muanmawhna leh lunghimawhna nei uh ahih manin, kancianna “Investigation” abawl uh ahihi.\nTuabang in USCIS panin Interview bawlkikding Appointment akipiasa pawlkhatte, alaisung ah Voluntary kicilel hi, pailohtheih hilel hi, pailoh hangin phamawhlo hi aci pawlkhat om uhhi. Voluntary laimal khatguak hileh phamawhlo khamahding hi.\nAhi zongin anungah “but” cih laimal in zuipheipah a, hih Interview napailoh zenzen hangin USCIS panin asepding khatpeuh semveveding cimawk hi. Tua in tulaitak na “Immigration Status” pen hongsukhading cih ahihi. Alaigual akimin hihbangin kigelh hi.\n“Please note that the interview is voluntary, but any failure to appear for the requested interview will not prevent USCIS from taking appropriate steps that may have an impact on your current immigration status.”\nAcihnopna pen USCIS Interview napai a, napaikei phialzongin sepding akisam khatpeuh aomleh semveveding uh cih ahihi. Tua ahih manin, pailohziau tawh na Immigration vaipen siangziauding cih hituanlo hi. Napai lohziau manin thu hongki bawlnawnloding, hongki maisakding cih hituanlo hi. Hihbang in USCIS panin sap athuakte vai nawngkai khatpeuh, muanmawh khatpeuh aomman hihtuak a, pailohziau sangin paizaw in hoihtak athu akician in gencian theileh ahoihzawtam???\nAhi zongin hihvai pen mikhat ii mailam nuntakna aki lumlet sakthei vaithupi mahmahkhat himawk ahih manin, sap athuakte amau mimal ii khentatna thupipen dinghi. Hongki dot a, ihtheihcian keilehzong atheibangdan in upmawh genziauziau khaklohding thupi mahmah khading hi. Ihtheihcian keilehzong atheician zawding te, gambeel ahuhna kipawlna zumte, hihvai hong huhtheiding Lawyer cihte tungah ihdot, ihkanding thupi mahmah khading hi.\nHihvai tawh kisai in Phunza FB panin asuahsak uh, Zolai tawh kong letkhia uhhi. Sawltak #zomidaily\nKa nasepna ah US Citizenship angah khinsakhat ICE (U.S. Immigration and Customs Enforcement) te’n Interview dingin samkik uhhi. Banghangin Interview kisamkik hiam cihleh US gamsungah amahtawh amin leh Case akibang midang nihlethum tungkhin ahih manin, akisamkik cihi. Tuapa pen May kha sungin Interview phiding in Appointment akipia ahihi.\nUS gamsung ah lampi tuamtuamtawh kitungtek hi. Pawlkhatpen Visa tuamtuam tawh Legal takin lut uha, ahi zongin omsuaksuak in, anunung ah “illegal” tawh nasemin omsuak uhhi. Tuabangin illegal in nasemin aom pawlkhatte pen thukibawl in, agam ah akipuakkik khinzong pawlkhat om cihi. Tuaban ah nasep apia Boss (Employer) tezong liautuak uh cihi.\nUS gamsung ah Refugee tawh alutte sungpanin gamtat ginalo “Criminal Record” aneite hehpihna omlo in hong paikhiatna agam uhah puakkikding in aki vaihawm laitak ahihi. Criminal Record nei cihtepen zukhamsa in mawtawhawl, Beer leh zu dawnkawmsa in mawtawhawl cihvaitawh nihvei thumbei akimansa te, Drug namkhatpeuh zuak leh zang, damiah taih, mivan guksak, vaituamtuam tawh kimat thuakzelzel cihte ahihi.\n2017 November leh December khasungin Washington DC aom Myanmar Embassy ahzong apuakkiksawm minsazian pawlkhat kipiakhin cihi.\nTulaitakzong Myanmar gammi tampi aomna ahi Texas State sung aom Fort Worth leh Dallas khuakiim khuapaam aomte USCIS (United States Citizenship and Immigration Services) panin Interview bawlkikding aki zasak tampi omkhin kici hi. Tua Interview dingtepen laitawh akikhak zong oma, phone tawh Message akinusia zong omhi.\nUS gampi in agamsung ah Immigration Status pen hoihtak a encian kiknuam hidingtawh kibang hi. Tuadan in asapkhitsa te sungah Green Card angahsa tepen bangci bangin Green Card kipia, Citizenship angahsa tepen bangci bangin Citizen ngahthei cih etcianna aneitawh kibang hi.\nHihdanin USCIS Interview sapkik athuaktepen anuai ate hiphadiak hi:\nMalaysia leh India ah Refugee angahna aminpen US Citizen angahding ciangin alaihkik te\nUN asiauh laitak in anu apa sikhin acihsa himahleh US atun ciangin anu apa sapding avaihawm kikte\nMalaysia UNHCR panin ama mintaktak ahilo midangmin tawh UN lutin, Fraud Case akitheihma in US gamsung atungte\nMin, nulepa min, suahni akipan UN tangthu “Case” cihte dongin akibang te, US Immigration panin akibang sitset amuhkhiat te\nUN alut laitak in nupa cikhin himahleh US atunkhit ciangin unau, sanggam hi ung ci’n alaihkik te\nUN alut laitak in zinei, pasalnei ci himahleh kumtampi khitciangin azi apasal sapna abawl tuanlo te\nUS atunkhitzawh sawtpi hikhin in Citizen siauthei himahleh thudonlo in, Citizen asiaulo te\nMore: US kumpi te’n Myanmar gammi 30 kiim puakkiksawm\nHidan in USCIS panin Interview hongsap uhleh Appointment hongpiakni in pelhlo in napaiding hoihzaw hi. Tuabang in napai ciangin nasepna ID, Residence Proof leh ID Card adangdang naneih puapah in. Tuabang in UN nalutlai in na Case nagensa tepen ahithei zahzah hoihtak naki ginkik kulding hi.\nPrevious: Billy Graham in hongnusia (kum 99)\nNext: Vondeih Kep Ding – 136 (Dimno’ Pa)\nSia Khaipi says\nNong lai suah sak uh thupi peuh mah ei, zong ii miten a theih kim ding zong thupi sa mawk ing.


url: =Amanpha Nu ~ Jam Daniel :: ZOMI DAILY\nposted on 6 May 2016 at 10:52 pm UTC+9:30 Lomkholna: Article, JamDaniel, TuunlehZua\nNute khempeuh Topa’n thupha hongpia hen! Nute pen Pasian tawh kaal ah athupi mahmah panmun anei nute nahi uhi. Pasian in leitung vantung abawl khit takteh mihing ganhing zong nabawl hi. Ganhing khempeuh bawlin hoihsa hi. Bukim sa hi. Ahi zongin mihing a bawl khit hangin bukim sa theilo a akisam khat omlai bangin ngaihsun hi. Mipa (Adam) bek amuh ciangin bukim salo hi. Tuahangin Pasian in numei pen bawl dingin atuam vilvel in alungtang ah ngaihsutna nei hi.\nNumei abawl nadingin pasal ihmu sak a tua sungin pasal nakguh khat pen numei in bawl hi. Tua ahih manin numei khempeuh pen pasalte nakguh nahi uhi. Tua nakguh loin leitungah bangmah kisem theilo hizen hi. Nasepna khat peuhpeuh numei kihel loin piang thei hetlo himawk hi. Ansai kihong le numei (waitress) loin pianglo hi. Zum nasem ding kizong le numei loin pianglo zel hi. Pawlpi sung makai ding kitel leh numei loin pianglo zel hi. Lengla do dingin zong numei mah omleh picing suah zaw se hi.\nTua ahih manin numeite nangloin leitungah bucinna omtheilo ahih man in mi thupi mi manpha mahmahte na hi uhi. Tua hi a amanpha mahmah nute numeite na hih manun kong phawksak nop thu om hi. Gentehna in suangmanpha pen manpha mahmah hi. Ahi zongin amanpha mahmah tua suangmanpha in ama manphatna zui-in akizat theih ding thupi mahmah hi. Paunak 31:10 “Zi hoih pen suangmanpha sangin manpha zaw pek a..” ci hi.\nAmanpha mahmah suangmanpha sangin a manpha zaw khat om a tua in numei-zihoih ahihi. Tua ahih manin numei hihna nong zat siam nak uhleh leitung a bucing sak Nute/Numeite na hi uhi. Amanpha mahmah Pasian hong bawlna I muhkhiat theih nadingin anuai a thute kiphawksak nuam hang.\n1. Nute mun masa pen in inn sung ahihi.\nNupi khat in ama inn sung sangin a vengte inn sung nuam hongsak mawkleh innkuan sung cidam huai hetlo hi. Bang bang inn sungah na om ahi zongin nangma inn sung mah nuamsa in. Na inn sungah teek tang in. Hoihna le siatna namkim hong kipat khiatna masa pen inn sung ahihi. Nute vakvaka tate bek inn ah na nusiat khakleh na manphatna tawm mahmah ding ahihi.\nBanghang hiam cihleh:\n(a) Inn sung pen kimakaih masakna mun hi. Thugenpa khat in ‘nute pen inn sung ah sangsia masa pente hi’ ci hi. Sangsia asem khatpen naupangte nuntak nading maban lamlakte ahihi. Nute pen innkuan sung lamlak dingte ahihi. Zingciang na tate pai nadingah bangci om ding lamlahna na nei hiam? Mi lakah a ut bangin aomleh nangma mawhpuak ahihi.\nInn sung nute in sangsia (makai) himawk na hih manun kiginkholhna tawh nasep kul ahihi. Zingsang thawh hun dinga na thawh kei leh na mai zum ding hi. Inn hah manloin na vakkhiat pah leh mizahtak huai khat hong hawh le namai zum ding hi. Na tate anneek hun dingin na neeksak kei a, sang kahna hun nalapsak zawh keileh mite mai ah na manphatna hong tawm mahmah ding ahihi.\n(b) Inn sung pen kivaakna mun hi. Inn sungah pongman na omnakleh na tate gilkial hun na thei ding hi. A vaak-hat nupi nahih lebel nang nagil avahnakleh na innkuanpihte zong a gilvah ding mah in na ngaihsun khading hi. Tua bang hun sungin na tate gilkial in na om ding uh a, zingciang neek dinga na koih na khatpeuh na ne sim thei ding uhi. Hun maan a an nekloh pen simtatna tawh kizom a guktakna tawh khangto hi. Na tate na gilvah sak hiam?\nAn ne a thahatna pen a tuam hi a, thu ne a thahatna pen a tuam khat mah ahihi. Gilkialna sangin thu le la ah gilvahlo te hehpih huai zaw hi. Na inn sung pan in na tate a kipan na pasal vaikuan nasepna ah, na tate sangkahna ah sun tawntung alawm agual mai ah lungtai takin a om theih nadingin Nute tavuan ahihi. Thulimci na muam hiam? Na lungtai sak hiam? Hithei hileh inn kong dong kha hamtang lecin lungkim huai hi. Tua in sun tawntung tha guan hi. Na innkuan pihte an leh thu tawh na vaak kham hiam?\n(c) Inn sung pen kimuhkhiatna mun hi. Kimuhkhiatna cih ciangin leitung nuntak nading maban cihna ahihi. Leitung a mipil ulian tampi takte ii thugenna I ngaihtakteh tuaciang dinmun a tunna uh pen inn sung pan nakipan ahi uhi. Inn sung pan in amasuan nuntak nading uh na mukhia uhi. Tua ahih manin tate maban ding pen kum 5 a phak ciang hipan lo hi, tan 10 a tunciang hipan lo hi. Tumah mah hun a kipat ding ahihi. Inn sung pan koici bangmi hiding cih kipatkhiatna mun ahih manin Nute tavuan mah hizel hi.\nInn sung pan in Nute in tate ii maban ding galmuh khiatsak theih ding thupi mahmah hi. Apai nading uh lampi na muhkhiatsak theihkei lebel pum paiding uh a pum nuntak ding uhi. Tui luan nading tuilam na bawlnakleh na bawlna munmun ah hong luang ding ahihi. Na tate kibangci muh ding cih na ut bangin lampi na bawlsak thei hi. Tua in Nute ii tavuan ahihi. Tate’n lampi maan tawn le Nute’ manphatna kilangh ding ahihi.\nNuten innsung ah sep ding bangin nasem aa om ding bangin nong omciatnak uhleh inn sung ah bangteng om a bang teng kisem cih na tel ding hi. Na inn sunga van koihna teng na tel hiam? Koi mun ah bangom cih na tel ding ahihi. Innkuan ten bangsem a koimun ah kua in bangsem uh hiam cih na tel ding ahihi.\n2. Nute mun pen leitung bup ahihi. Leitung bup ii 50% pen numei ci hi. Nasepna lamsangah sehli suah sehthum (3/4) pen numeite sep hi ci hi. Leitung bup khasum khem peuh sehsawm suah sehkhat (1/10) bek ngah uhi ci hi. A leitang mahmah zong sehza suah sehkhat (1/100) bek ngah uh ci lailai hi. Leitung nopsak theih nading le akhantoh theih nading asem pen numeite ahih hang’, ngah nading ah a tawm ngah pente hi ci hi. Banghang hiam cihleh numeite in ngahnopna lungsim bek tawh nasem lo uh a, kasep ding ka tavuan hi cih atheihsiam man uh hi ci hi.\nTua ahih manin Nute in leitung sum le paii te sangin ITNA bek mah lunggulh pen uhi. Suaikhi suangmanphate sangin ITNA mah deihzaw uhi.\n3. Nute mun pen biakinn ahihi. Jesuh singlamteh pua in Golgotha zuan in Rom galkapten a paipih takteh anungzuite kuaman zui ngamlo uhi. Tua bang lauhuai dipkuat hun laitakin Golgotha mual dong anazui-ngam pen nupite ahihi. Jesuh akivui khitteh dai hawh dinga apai masa pente zong nupite mah ahihi. Jesuh thozo ci-a ataangko masa pen zong numeite mah ahihi.\nTuni nupite in zong Jesuh mah azui tintente ihih zawh ding thupi mahmah ahihi. Pasalte vaikuan nasep kalin, tate sangkah kal in na om nading mun thupi pen in biakinn sang athupi-zaw mun dang omlo hi. Biakinn mah zuan tangtang in. Biakinn sang’ mun dang nuam nasak zawk leh zingciang noploh nasakna mun hong tunpih thei hi. Lawphuai pah takeileh biakinn zuan a napai tantan na in na mit tawh na muh theihloh Jesuh nung a zui higige nahih manin a sawt loin thawhkik ni hong tung ding ahihi. Tua ni ciangin ‘Jesuh han pan thokikzo hi’ ci’n lungdamna thupha sangin tecii napang ding hi.\nNa om nading mun ah na om hiam? Na om nading mun ah na omleh gen ding a kilawm thu mah na gen pah ding hi.\nNa innkuan sungah amanpha nu hi in. Na pawlpi sungah amanpha nu hi in. Na nasepna mun ah amanpha nu hi in. Na veng na paam ah amanpha nu hi in.\nAmanpha mahmah NU ahi dingin Topa’n thupha hongpia hen!\nPhawksaknop Thu Nih\n1. Puan silh:\nNang tawh kituak teel siam in: Puankhuite’n zong na mawk khuilo uhi. A kum tawh kituak ding, agawng athau tawh kituak dingin size tuamtuam color tuamtuam na bawl uhi. Nupi na hihkhit zenzen hangin om niaa-nua ding hilo hi. Sai na paitak teh na silh ding puan ahi zongin niik ahi zongin nateel siam ding thupi mahmah hi. Nang size leh color tawh kituak ding teelsiam ding zong thupi mahmah hi. Athupi pen khat in a color zong phamawh masa kei: Nupi kum 30, 40, 50 bang hikhin in nungakno kum 15, kum 20 gualte puanbawk style nam khat dan nong silh uh ciangin omgiapguap na hih manin hong mu khate adingin aanahuai mahmah a omdan nuamsaklo hi. Na hoih nopna, na style nopna pen thupi hi. Ahi zongin nang kum tawh kituak ding teel siam in.\n2. Pheituam tom/sau:\nTuhun ciangin numei pasal kilamdanna omlualoin pheituamsau/tom kiteng ciat hi. Nupite in pheituam sau ahi zongin atom ahi zongin nong ten uh ciang asungten akhap kilangh zo ciang donga apa (thin) tenloh ding hoih hi. Atom naten uh ciangin zong atomlua liang pen etlawm peuhmahlo hi. Nangkia, no innkuan kia om a naten pen phamawh kei. Ahi zongin lengla neih hun ahi zongin, biakinn paina cihte a kipan midang tawh kikholhna ah a kilawm akhuhkim mah zat ding thupi pen hi.\nMi minthangte silhdan na-een mawk lehbel amau tawh na mel kibanglo, na size uh kibanglo, na duang uh kibanglo ahih manin amau tung a kilawm mahmah pen nang tungah na ban teh a tuampi khat hi thei hi. Tua ahih manin I gennop thupi pen in nupi nahih zenzen hang puan kilawm mah silh in. Pheituam teng nahih leh akilawm ciang mah akhuhte teng in. Atom letlat khawng teng kei zaw in. Leitung thu tawh mi minthangte’ vanzat dan I et mah bangin biakna lam mi minthangte vanzat dante zong en in zui zaw leng etlawm zaw hi. Jam Daniel\nPrevious: Tuunnu’ Suunkhua (Mother’s Day) ~ Pu Zokhai\nNext: ZAM Thupuak :: 08 May 2016\nNute tavuan leh manphatna hong phawksak sem e. Lungdam.\nLeave a Reply to Lamthang Cancel reply\nAlauhuai "Stroke" natna leh theihding pawlkhat


url: =Ka muhpak US Gamthu pawlkhat (16) ~ Awn Za Pau :: ZOMI DAILY\nKa muhpak US Gamthu pawlkhat (16) ~ Awn Za Pau\nposted on 5 October 2015 at 8:29 am Lomkholna: Article, Awnzapau, Theihhuai\nSocial Security Income Kici Pension Kha Sum\nKawlgamah galkapte leh kumpi sung aa nasemte lo buang in pension sang lo uhhi. Kumpi nasemte zong kum tua zah ciang peuhmah na sep loh in pension kipia lo cih bangin, a mau nasepna zum tawh kisai in kiciangtan hi. USA leuleu ah koi mun koi munah na sem zongin khasum na san nak leh tax na piak tangtang kul hi. Company na kheel kawikawi zong phamawh lo hi. Na khasum sansanna peuh ah kumpi tungah tax na piak kul aa, nang tawh kisai tua sumte khempeuh na kiciamteh khin dildel hi. Pension kha sum pen nang kumpi tung aa tax na piak zah tawh kizui in a tawm a tam kingah ding ahihi. A hi zongin ei tel theih pak dingin na nasep sung kigawm khempeuh a tawm pen kum 10 ahih kei leh na credit score 40 a cin kei leh pension pia lo vet se leuleu hi.\nSupplementary Social Security Income\nA zenzen in nasep khat zong ngah ngei tase kei lecin kum 65 na cin ciangin SSI (Supplementary Social Security Income) kici sum lut nei lo, a huh a kem ding a om lo mi zawngte leh cina zawngkhalte in siau thei hi. Cidam lo poina liamna baina na neih leh na kipat nini a kipan kisiau thei hi. Suah cil a adam lo a poi lungsim man lo a zawngkhal te in zong siau thei a, a huh a kem dingte khasum zong pia beh uhhi.Tua bek tham lohin Medicare leh medicaid ci in zatui leina ding, natna atuamtuam bawlna dingin huhna a tuamtuam kingah hi. Kumpi tungah na piaksa om lo ahih manin tu a kipiate pen nang ngah dia kilawm na pension ngah ding hi lo hi. Hong huh hong kem dang ding leh sum lutna kician mahmah khat na neih leh a hunhun in hong phiat kik pah ding ahihi. Tua huhau in gammi suak khinsate in a nu a pa a u anau a sap uh ciangin, vaak zo ning khoi zo ning cih kiciamna tawh sap theihna leh phalna a ngah ahih manin, tua bangte leuleu a teek a guai hangin, piak dingin kingaihsun lo leuleu hi.\nKawlgamah Reader’s Digest leh Time Magazine ka la den a, a tawpna lamteh (2008 kum ciang) Reader’s Digest pen bu khat Ks 1500 val tung mawk hi. Time Magazine bu khat Ks 1000 kimmah tung hi. Hih lam ka tun ciangin cover price sangin 75% bang discount ki-ngah a kiman lua sa in anih tuak banah National Geographic Magazine tawh bu thum tak khasim in ka la leuleu hi. A laibu taktak kimanna pi’n lampi nampitak zongin sum hong dikna ding hong vaihawm uhhi. Free in kingah ci in letsong gentaak lo vive tawh hong zol uhhi.\nTime Magazine ahi zong Reader’s Digest ahi zongin amau press pan a thoh laibu dangte, ni 21 sung simin la na deih kei leh hong khak kik in cih khawng tam thei mahmah hi. Reader’s Digest bang na lawmte nih letsong pia in! man tawm mahmah hi ci in kei guak bek in la thuahlo in minih letsong piak kawmna dingin a kumcin ciangin coupon tawh sum hong ngenthuah zel uhhi. Ih deih lai leh ih lawmte letsong piak ding tawh cihna in khat ai sang a tam zaw tham ding sum hong ngen thuah a, piak loh theih loh danin hong koih hi.\nAmau kiang pan a thohkhiat uh laibu bang hong puak ciangin anihna ciang ka lei a, a nungsang lam teh ka khak kik tangtang hi. Tua dan a ih khak kik giap kei leh a laibu in tamman veve hi. Hong khem cih theih ding ahih loh hangin, pilvang takin hong kinelnel in hong khem zo dekdek hi.\nUS ah Free! acih pian leh lunglutluat kullo hi. Tu hun ciangin Internet sungah ih theihnop bangbang a kisim theih manin, a laibu a lei ding tawm mahmah ta ahi tam, advertisement bekbek tamta a, article tawmkha bek kihelin laaktaak zong ka sa nawn kei hi. (azom omlai hi…) Agelh: Awn Za Pau\nPrevious: Muh ciil Melbourne – 10 ~ Hau Za Cin\nNext: Tusung ZYA nasep maban pawlkhat\nNorway gam leh minam ni taangthu\nTedim Labu tawh kisai 7th Edition vai\nUN Card Renew tawh kisai theihhuai\nGlobal Zomi Idol vai (a kicianzaw in dotna leh kuppihna)\nA lamdang thu pawlkhat


url: =Na kikhenzak het kei un maw ~ Dr. L. Lam Khan Piang :: ZOMI DAILY\nposted on 21 June 2016 at 6:50 pm Lomkholna: Article, Lamkhanpiang, Politics\nZogam Kawlkumpi ukhna nuai a omkha Zomi teng pen tawlpi khat minam vai tawh kisai bangmah sem thei-lo in om a, tua ahih manin buaina ding tampi in hong ngak mah bang hi. Democracy leh mipi telcing kumpi deihin hah panin i pang hi. Hih pen ki-ukhna dingin a hoih pen bangin a kingaihsut hangin, minam picing leh lianzaw te vaihawmna hong hi lel dih hi. Tua ahih manin, amaute in a ukhna uh a kipna dingin minam tawmzawte hong khenzak sawm den ding hi. Mikang kumpi’n hong ukh lai-in zong hih bang policy—divide and rule—pen limhzat mahmah in kigen thei zel hi. Mikang kumpi hong ukh lai a, hong piakziau uh identity—Tedim-Chin—cih pen tuhun ciangin hong huam kim zo kisa nawnlo ahih manin ngaihsutna dangdang hong piang hi. Tua hun lai-in Tedim-Chin a cih uh ciangin, Sihzang, Thadou (Thahdo), Zou (Zo/Yo), leh adangdangte(adgte.) hi a, sanggam dangte (Khalkha/Falam) cih bangte tawh i ki-etkak ciangin hoih mahmah bang hi.\nTu hun ciangin hih bang tawh kipumkhat thei nawnlo i hih manin lampi dang zon huai hong suak hi khong hi. India lam a omte zong nidang lai-in Kuki hong kici in, sanggam Thadoute ahi zongin Luseite dong pen Mikang kumpi in Kuki a cih ziau ahi hi. Ahi hangin 1953 kumin India Kumpi in Backward Classes Commission cih minvawh in India sung a tribes (minamneu) om tengteng list bawlding cih vai hong sawm hi. Tua ma-in Manipur bangah pen kuamapeuh Kuki kihikhin vek lel hi. Hih commission report tungtawn in India kumpi in Manipur a Kukite pen minamneu 16 takin hong khen ziau hi. Behkhat nangawn minam tuam hong suaksak ziau-in, amite in tua pen midel-sialkhaulet lai zawsop hi. Tua ahih manin, Kuki min tawh kiding khom thei ngei nawn taktak lo hong suak hi. Hih hong kikhenzak manin metna omvet lo-in supna vive hong piang hi.\nTulai takin Kawl Kumpi ukhna sunga om Zomi laizomte sungah hih bang kikhenna census hangin hong piang ding bang ahih manin lunghimawh huai sa mahmah ing. Kikhen pen baih mahmah in kigawmkik pen piang mengmeng lo hi. Ka thuzak a dik leh minam neu min dingin—khuano, sihzang, Tedim, leh a dangdang ci-in hong kikhen sawm hi ziau lel hi. Hih pen dah huai ngauganu hi. Manipur a Zomi namte in a tuahsa ahih manin, Chin State leh a kiim a Zomi omte tuah ding kong deihsak hetkei hi. Hih pen dodal ding hoih bek hilo in kiphamawh/kisam mahmah hong suak hi.\nEi Zomite-in i minam tungpan na tampi lamen ihih manin kikhasiat ngeingai kha hi hang. Minam tungah nekngah nang omlo hi cih tel masak dingin hoih hi. ‘A Zo te in Tedim kam zangte bekin uun khin’, Ahih kei leh ‘a sihzang lamte laisiam tam uh in, na teng huai khin’ cih bangin kigensia ngeigai pong hi hang. Hih bang mah Manipur a Zomite zong. Minam tungah mimal in hamphatna kilamet nei lo zaw-in, ka minam leh ka Zogam a dingin bang ka hih thei hiam ci tek le hang kuamah kikhasiat manlo ding hi hang. Minam neu tiutiau tawh tuhun leitungin ‘globalization’ cih a buaipih lai hunin khantohna hong tunglo ding a, manthatna lampi a tawntawn ki hi zaw ngel ding hi. Hih thupen pelem vet lo ding hi.\nDemocracy kivaihawmna ah lut ding hi sawnsawn, nambat (milip nambat)kisam hong hi ding, kikhenzak leng midangte (the others) a dingin hoih lua lo ding hiam? Guai! Limhtak kingaisun in i minam makaite cih bangbang a nung zui dialdial le hang, val peuh mah lo ding hi hang. I hih khial phial zongin, i kithutuah nakleh, democracy kivaihawmna ah ihih khialhkhop liailiai na nangawn pen i gualzawhna hong hi zawsop ding hi. Liailiai ahih nak leh lunghimawh ding om lo hi. Dialdial in kamkei bang gial khawm diamdiam leng e, minam picing ihihna hong kilang pan bek ding hi.\nLimhtak kiho khawmin, lungsim tuam a neikha i om khak tak leh zong kingaihsun pha thakni. Tu hunin, na khat pepeuh i hihkhialh ngeingei leh bawldik ding haksa mahmah ding, bektham lo-in kibawl hoih thei ngei nawnlo ding hi. Minam min neu nono minkhum ding a sawmkha i om leh kingaihsun pha thak ni.\nLainatna leh deihsakna lianpi tawh,\nPrevious: Kizopna hoihin gualzawhna ~ Go Za Nang\nNext: Ki pumkhatna tawh mainawt ni ~ David Tuang\nPa Langh says\n23 June 2016 at 9:44 pm\nHih in thu maan thu tak ahi hi tu a ki pan in ei zomi te san leh san khawm gial leh gial khawm ta ding hi hang ei hih thu man thu tak peen ih theih kim ding ki sam mah mah hi.